title: Matti Markkanen

text: Myöhemmin 1990-luvulle tultaessa Volvo-Markkanen esiintyi usein julkisuudessa, johti muun muassa rakennusyritystä ja oli jopa ehdolla vuoden 1995 eduskuntavaaleissa. Samana vuonna hänet tuomittiin koruliikkeen ryöstösaaliin kätkemisestä. Taavi Kassilan kirja "Kameleontti" (WSOY 1988) väittää Markkasen toimineen myös vakoojana KGB:ssä ja ranskalaisessa OAS-terroristijärjestössä. Kirjaa on kuitenkin epäilty osittain fiktiiviseksi. Toisaalta Markkanen itsekin kertoi Yle Puheen haastattelussa kyseisistä yhteyksistä ja niistä mainitaan myös Matti Simolan toimittamassa suojelupoliisin historiikissa. Markkasen isä Olavi Markkanen toimi sotien aikana saksalaisten ja suomalaisten sotilaiden yhteysupseerina, ja oli yhteyksissä myös venäläisiin, ja Markkasen mukaan sai poikansa näillä yhteyksillä KGB:n palvelukseen. Neuvostoliiton lähetystö ainakin tarjosi lähetystösihteeri Viktor Zegalin kautta 1961 Matille mahdollisuutta opiskella Moskovassa.


title: Matti Markkanen

text: Markkanen muutti vuonna 2001 Espanjan Fuengirolaan ja asui siellä kevääseen 2008 asti, jolloin hän muutti Helsingin Itäkeskukseen. Markkasen kerrottiin joulukuussa 2008 olevan vakavasti sairas. Hän sai aivohalvauksen ja poti diabetesta. Kuitenkin hän esiintyi julkisuudessa myös 2010-luvulla, muun muassa television ja radion puheohjelmissa.


title: Matti Markkanen

text: Markkanen kuoli pitkäaikaiseen sairauteen Meilahden sairaalassa Helsingissä maaliskuussa 2016.


title: Taikaesine

text: Taikaesine eli taikakalu eli fetissi (vanh. "fetišši" < 'taikakalu' < 'keinotekoinen') on taikuuteen tai yliluonnolliseen uskomukseen liittyvä esine, jolla uskotaan olevan yliluonnollisia voimia tai yhteys yliluonnolliseen. Taikaesineiden palvontaa kutsutaan "fetisismiksi".


title: Taikaesine

text: Yliluonnollisten voimia käsittäminen joidenkin esineiden ominaisuuksiksi tuo (kuvitellut) yliluonnolliset voimat helpommin käsiteltäviksi, hallittaviksi ja ymmärrettäviksi. Monen taikaesineen voima on sen kyvyssä olla yhteydessä johonkin yliluonnolliseen olentoon, kuten jumalaan, ja saada ne toimimaan taikaesineen haltijan eduksi. Tällaisia ovat varsinkin monet suojelevat onnenkalut. Toisten esineiden voima on niissä itsessään. Tällaisiin esineisiin on usein kuviteltu varastoituvan, ja niistä on ajateltu tarvittaessa purkautuvan yliluonnollisia voimia hieman akkujen tapaan. Jotkut taikaesineet ovat erityisen taikavoimaista ainesta, kuten luuta. Toisten voima on niiden muodossa tai alkuperässä. Vainajan voimia on arveltu voitavan käyttää vainajan hallussa olleiden esineiden tai jopa vainajan ruumiinosien kautta.


title: Taikaesine

text: Eräs yleinen taikakalujen tyyppi on taikasauva, pitkänomainen esine, jolla yleensä osoitettiin kohdetta, johon yliluonnollisten voimien tahdottiin vaikuttavan. Amuletti on suhteellisen pieni, yleensä kaulassa kannettava korua muistuttava taikakalu. Idoli eli "kuva" on ihmistä tai muuta olentoa esittävien taikakalujen ja jumalankuvien yleistävä ja jokseenkin epätarkka nimitys, joka kätkee alleen niin jumalankuvia kuin oikeiden ihmistenkin kuvia ja monenlaisia merkityksiä. Voodoo-uskonnon piiriin liittyy ihmistä esittävän nuken vahingoittaminen esimerkiksi neuloilla ihmisen itsensä vahingoittamiseksi.


title: Taikaesine

text: Monille kristityille tärkeä taikaesine on ristiä tai ristinnaulittua Jeesusta kuvaava amuletti. Ristin toivotaan tuovan Jumalan suojelusta, vaikka esimerkiksi virallisen protestanttisen käsityksen ja uskontulkinnan mukaan ristillä esineenä ei ole yliluonnollista merkitystä; ristin tarkoitus on vain muistuttaa kristittyä itseään pyhistä asioista, tai osoittaa kristityn vakaumus muille ihmisille.


title: Taikaesine

text: Ortodoksisessa kristinuskossa uskotaan pyhien kuvien eli ikonien ihmeitä tekeviin taikavoimiin. Pyhäinjäännökset ovat uskonnollisilta merkkihenkilöiltä jääneeksi väitettyjä esineitä tai ruumiinosia, joilla uskotaan olevan yliluonnollisia voimia tai merkityksiä. Näihin uskotaan varsinkin katolisessa kristinuskossa.


title: Taikaesine

text: Suomessa on tunnettu monenlaisia taikaesineitä vielä yleisesti 1800-luvulla. Tällaisia olivat esimerkiksi yhteenkasvaneet oksat, korpinkivet, käärmeenkivet ja ukonvaajat. Myös eläinten osia käytettiin, esimerkiksi karhun, kotkan, käärmeen ja lepakkojen ruumiinosia ja jäniksenkäpäliä. Edelleen teräviä esineitä ja metalleja on käytetty. Vielä nykyisinkin käytetään esimerkiksi hevosenkenkiä. Esihistoriallisella ajalla ja historiallisen ajan taitteessa on uskonnollisena- ja taikaesineenä pidetty Ukko ylijumalan kirvestä tai vasaraa kuvaavia amuletteja, ukonkirveitä. Esihistoriallisena aikana tiedetään käytetyn myös karhun hampaita.


title: The Innocents

text: The Innocents on brittiläisen synthpop-yhtye Erasuren kolmas studioalbumi.


title: The Innocents

text: "The Innocents" oli Erasuren lopullinen läpimurto ja ensimmäinen yhtyeen viidestä perättäisestä albumilistaykkösestä kotimaassaan Isossa-Britanniassa, jossa se myi triplaplatinaa. USA:ssa levy myi platinaa. Albumin päätuottajana toimi aiemmin mm. New Orderin ja Pet Shop Boysin kanssa työskennellyt 80-luvun supertuottaja Stephen Hague.


title: Keuhkosyöpä

text: Keuhkosyöpä on keuhkoista alkunsa saava syöpä. Keuhkosyöpä on miesten toiseksi yleisin syöpä eturauhassyövän jälkeen. Naisilla keuhkosyöpä on neljänneksi yleisin syöpämuoto. Länsimaissa keuhkosyöpä on molempien sukupuolien merkittävin syöpäkuolemien aiheuttaja.


title: Keuhkosyöpä

text: Keuhkosyövän yleisin aiheuttaja on tupakointi: 80–90 % keuhkosyöpätapauksista johtuu joko henkilön tupakoinnista tai epäsuorasta altistumisesta tupakalle, jota kutsutaan passiiviseksi tupakoinniksi. Tupakoinnin yleisyys vähenee koko ajan ja sen mukana tupakoinnista aiheutuvat keuhkosyövät. Yhdysvalloissa miesten keuhkosyöpien huippu saavutettiin vuonna 1990 ja naisten vuonna 2002. Ajallinen ero johtuu siitä, että naiset alkoivat tupakoimaan myöhemmin kuin miehet.


title: Keuhkosyöpä

text: Passiivinen tupakointi on kolmanneksi suurin syy keuhkosyöpään sairastumiseen. Jatkuva passiivinen tupakointi aiheuttaa keuhkosyöpää siinä missä tupakointikin. Passiivinen tupakointi vähenee sitä myötä kun tupakointi vähenee. Sen lisäksi tupakkalakia on kiristetty tupakansavulle altistumisen vähentämiseksi, esimerkiksi ravintolatyöntekijöiden keuhkosyöpäriski pienenee tämän myötä. Työympäristön tupakansavulle ovat aikaisemmin altistuneet erityisesti tarjoilijat.


title: Keuhkosyöpä

text: Muita merkittäviä sairastuvuuden lisääjiä on rakennusten sisäilmassa esiintyvä radon. Suomessa sairastuu lähes 300 henkilöä vuosittain keuhkosyöpään maaperästä vapautuvan radonin vuoksi. Radonia on etenkin Etelä-Suomen maaperässä ja sitä pääsee rakennuksen sisäilmaan perustuksissa olevien rakojen kautta. Tupakointi liitettynä radonaltistukseen kasvattaa keuhkosyöpäriskin erittäin korkeaksi.


title: Keuhkosyöpä

text: Muita merkittäviä sairastuvuuden lisääjiä on altistuminen asbestille. Asbestikuidut eivät poistu elimistöstä mitään kautta sinne jouduttuaan, joten lyhytaikainenkin altistuminen voi johtaa sairastumiseen. Yleensä sairastuminen johtuu kuitenkin pitkäaikaisemmasta altistuksesta, ja sairastumisen riski kasvaa altistuksen myötä. Asbesti voi vaikuttaa terveyteen pitkään altistumisen jälkeen, ja monet sen aiheuttamat sairaudet puhkeavat vasta kymmenien vuosien päästä altistumisesta. Pienintä terveydelle haitallista altistusta ei tunneta, ja syöpäriski kasvaa altistuksen lisääntyessä. Asbestin tekee erityisen vaaralliseksi sen poistumattomuus kehosta, joten kerran kehoon joutuessaan asbestikuidut aiheuttavat jatkuvaa ärsytystä solutasolla, mikä altistaa syövälle. Tupakointi ja asbesti yhdessä moninkertaistavat keuhkosyöpäriskin jopa 50-kertaiseksi.


title: Keuhkosyöpä

text: Dieselpakokaasujen sisältämät pienhiukkaset kasvattavat keuhkosyövän riskiä. Kaivostyöntekijöillä on kolminkertainen riski saada keuhkosyöpä, sillä he viettävät aikaa kaivoksissa dieselillä käyvien työkoneiden läheisyydessä.


title: Keuhkosyöpä

text: Jopa yksi prosentti keuhkosyöpätapauksista johtuu saastuneen ilman hengittämisestä.


title: Keuhkosyöpä

text: Suurin osa keuhkosyöpään sairastuneista on yli 50-vuotiaita, mutta joukossa on myös nuoriakin.


title: Keuhkosyöpä

text: Keuhkosyövän oireita ovat esimerkiksi hengenahdistus, yskä, veriyskä, kipu rintakehässä, huono ruokahalu ja painon menetys.


title: Keuhkosyöpä

text: Keuhkosyöpä jaetaan kahteen päätyyppiin: pienisoluiseen (osuus noin 20 % tapauksista) ja ei-pienisoluiseen (osuus noin 70 % tapauksista).


title: Keuhkosyöpä

text: Tärkein alkuvaiheen tutkimus syöpää epäiltäessä on keuhkojen natiiviröntgenkuva. Muita tärkeitä tutkimuksia ovat keuhkojen tietokonetomografia ja keuhkoputkien tähystys. Uusien kuvantamistutkimusten, kuten PET:n ja PET-tietokonetomografian, merkitys on selvityksen alaisena.


title: Keuhkosyöpä

text: Ei-pienisoluisen keuhkosyöpäkasvaimen ensisijainen hoitomuoto on aina leikkaushoito. Pienisoluisessa keuhkosyövässä leikkaushoito on mahdollinen vain riittävän pienelle alueelle rajoittuneissa tapauksissa.


title: Keuhkosyöpä

text: Muita hoitokeinoja ovat sädehoito ja solumyrkky- eli sytostaattihoito. Eri hoitomuotoja voidaan tarpeen mukaan myös yhdistellä.


title: Keuhkosyöpä

text:
Vuodesta 1997 alkaen käyttöön on tullut useita syövän immuunihoitoja (myös nimellä IO-hoito, immuno-onkologinen hoito ja syövän immunoterapia), joissa valjastetaan potilaan oma keho taistelemaan syöpää vastaan. Hoidon tarkoituksena on vahvistaa elimistön omaa immuunireaktiota syöpää vastaan ja auttaa immuunijärjestelmää tappamaan syöpäsolut.
Immuunihoitoja käytetään useiden erilaisten syöpien hoidossa, joiden joukossa ovat muun muassa keuhkosyöpä, virtsarakon syöpä, rintasyöpä, melanooma, gynekologiset syövät ja munuaissyöpä.


title: Keuhkosyöpä

text: Keuhkosyöpäpotilaan ennuste on huono huolimatta viime vuosikymmenien aikana tapahtuneesta diagnostiikka- ja hoitomenetelmien kehittymisestä. Ennusteen kannalta tärkeää on taudin varhainen toteaminen.


title: Keuhkosyöpä

text: Ainoa tehokas hoito on kasvaimen täydellinen poisto leikkauksella, joka edellyttää taudin toteamista sen varhaisvaiheessa. Taudin toteamishetkellä yli 70 % keuhkosyövistä on levinnyt liian laajalle, jotta leikkaus olisi mahdollinen. Tällöin hoidon tavoitteeksi jää lähinnä vain taudin oireiden lievittäminen. Ilman onnistunutta leikkaushoitoa keuhkosyöpäpotilaista on viiden vuoden kuluttua taudin toteamisesta elossa noin 10 %.


title: Alune

text: Alune on Indonesiassa puhuttava austronesialainen kieli.


title: Alune

text: Alune kuuluu austronesialaisten kielten malaijilaispolynesialaiseen kieliryhmään.


title: Alune

text: Alune on ensisijainen kieli 27 kylässä Molukkien saarilla, Indonesiassa. Yhteensä kielellä on yli 17 000 puhujaa (2000). Suurin osa heistä asuu Seramin saarella.


title: Alune

text: Kielellä on ainakin viisi murretta. Kairatu, jota puhutaan samannimisessä kylässä, on uhanalainen. Murteet ovat suurimmilta osin keskenään ymmärrettäviä. Kawen kielen on arveltu olevan alunen murre.


title: Molukit

text: Molukit eli Maluku on saariryhmä Indonesiassa. Saaret sijaitsevat Sulawesistä itään, Uudesta-Guineasta länteen ja Timorista pohjoiseen. Suurin osa saarista on vuoristoisia, ja joillakin on toimivia tulivuoria. Vuoteen 1999 saakka saaret muodostivat yhden provinssin, mutta nykyään ne jakautuvat Molukkien ja Pohjois-Molukkien provinsseihin.


title: Molukit

text: Saarten löytöretkien aikainen nimitys oli Maustesaaret. Fernão de Magalhãesin tavoite oli löytää sinne merireitti, jotta saarilta voitaisiin kuljettaa arvokkaita mausteita, mm. muskottipähkinää ja mausteneilikkaa, Eurooppaan ilman arabien välikäsiä.


title: Sauber

text: Sauber F1 Team on Peter Sauberin perustama sveitsiläinen Formula 1 -talli.


title: Sauber

text: Sauberin ensiesiintyminen sarjassa tapahtui kaudella 1993, jolloin sen kuljettajina ajoivat suomalainen Jyrki Järvilehto ja itävaltalainen Karl Wendlinger. Heti ensimmäisessä kilpailussaan talli sai ensimmäiset pisteet Jyrki Järvilehdon ansiosta. Sauber ajatti autojaan yksityisenä tallina kaudesta 1993 kauteen 2005. Kausi 2005 jäi Sauberin viimeiseksi yksityistallina, sillä saksalainen autovalmistaja BMW osti enemmistön tallista vuonna 2005. Kaudesta 2006 alkaen talli jatkoi nimellä BMW Sauber F1 Team, mutta kaudesta 2010 Peter Sauber osti osuutensa takaisin BMW:n päätettyä lähteä Formula 1:stä. Talli jatkoi silti BMW Sauberin nimellä. Kaudesta 2011 talli eteenpäin kilpailee virallisesti Sauber-nimellä. Sauberille moottoreita on toimittanut muun muassa Ferrari, jotka talli nimesi sponsorinsa Petronasin mukaan.


title: Sauber

text: Kausina 1993–2005 Sauber osallistui 218 kilpailuun. Maaliin tallin autot pääsivät 257 kertaa keräten 93 pistettä. Parhaaksi saavutukseksi jäi kuusi kolmatta sijaa. Lähimpänä voittoa talli oli Monacossa 1996, kun Heinz-Harald Frentzen joutui tekemään kaksi perättäistä varikkopysähdystä kolaroituaan Eddie Irvinen kanssa. Lopputuloksena tällöin oli neljäs sija. Toisen kerran voitto oli lähellä Ranskan GP:ssä kaudella 1999, kun johdossa ollut Jean Alesi liukasteli ulos kaatosateessa juuri ennen turva-auton radalle tuloa. Sauber on nykyisistä talleista saavuttanut eniten palkintosijoja ilman voittoa.


title: Sauber

text: Jyrki Järvilehdon lisäksi suomalaisista Sauberilla ovat ajaneet kaudella Mika Salo ja kaudella Kimi Räikkönen.


title: Sauber

text:
Ennen F1-tallinsa perustamista Sauber rakensi urheiluautoja. Ensimmäinen Sauberin rakentama auto nimettiin C1-nimiseksi. Se rakennettiin vuonna 1970. Sauber ja Mercedes aloittivat pian yhteistyönsä. Vuonna 1989 Sauber-Mercedes C9 ajoi Le Mansin 24 tunnin ajossa kaksoisvoittoon.
He voittivat myös vuonna 1990. Sauber-Mercedes kilpaili muun muassa Jaguaria ja Porschea vastaan. Urheiluautoissa Sauber ajatti muun muassa Michael Schumacheria ja Karl Wendlingeriä, jotka ajoivat myöhemmin F1-sarjassa.


title: Sauber

text: Mercedesin ja Sauberin alkuperäinen suunnitelma oli tuoda F1-sarjaan oma talli kaudeksi 1992, mutta 1990-luvun lamavuodet saivat saksalaiset hylkäämään suunnitelmansa. Tästä huolimatta Sauberin tukeminen kulissien takana jatkui, mistä osoitukseksi nousi autojätin rahoittama Sauberin uusi tehdas Sveitsin Hinwiliin.


title: Sauber

text: Kausi 1993 oli Sauberin ensimmäinen F1-sarjassa. Talli käytti autonaan C12-autoa, jota ajoivat itävaltalainen Karl Wendlinger ja suomalainen JJ Lehto. Moottorit tallille toimitti Ilmor ja renkaat puolestaan Goodyear.


title: Sauber

text: Heti kauden ensimmäisessä kilpailussa Etelä-Afrikan GP:ssä talli sai ensimmäiset pisteensä, kun Lehto onnistui ajamaan viidenneksi saaden kaksi MM-pistettä. Wendlinger joutui keskeyttämään kilpailun. Brasilian GP:n aika-ajoissa Lehto ja Wendlinger onnistuivat ajamaan ruutuihin seitsemän ja kahdeksan, mutta kilpailu päättyi kummankin keskeytykseen. Niin ikään Euroopan Grand Prix'n hyvin sujunut aika-ajo päättyi jälleen kummankin keskeytykseen. San Marinossa Lehto ylsi neljänneksi ja sai kolme pistettä. Espanjasta, Monacosta, Kanadasta, Ranskasta, Britanniasta ja Saksasta oli tuloksena vain keskeytyksiä ja pisteettömiä sijoja. Unkarin GP:ssä Wendlinger avasi vihdoin pistetilinsä ollen kilpailun kuudes. Belgiasta ei pisteitä saatu. Menestys sai jälleen jatkoa, kun Wendlinger ajoi ensin Italian GP:ssä neljänneksi ja Portugalin GP:ssä viidenneksi. Kahdesta viimeisestä osakilpailusta talli ei saanut enää pisteitä.


title: Sauber

text: Talli sai esikoiskaudeltaan kokoon 12 pistettä. Valmistajien MM-sarjassa talli sijoittui seitsemänneksi.


title: Sauber

text: Toiselle kaudelleen talli lähti C13-autolla ja kuljettajinaan saksalainen Heinz-Harald Frentzen ja edelliskauden tapaan Sauberin kuljettajana toiminut itävaltalainen Wendlinger. Sauberia vauhdittivat nyt Mercedes-Benzeiksi nimetyt Ilmorin V10-moottorit, Mercedeksen ostettua Ilmorista 25 prosenttia. Renkaat toimitti Goodyear.


title: Sauber

text: Jälleen kauden ensimmäisessä kilpailussa tallin pistetili aukeni, kun Wendlinger ajoi kuudenneksi Brasilian GP:ssä. Frentzen jatkoi tallin pistemäärän kartuttamista ajamalla viidenneksi Tyynenmeren GP:ssä. Surullisessa San Marinon GP:ssä Wendlinger ylsi neljänneksi. Samassa kilpailussa Frentzen jäi niukasti pisteiden ulkopuolelle ollen seitsemäs. Monacon GP:ssä Wendlinger kolaroi rajusti aika-ajoissa ja vaipui koomaan. Wendlingerin kolarin jälkeen Sauber päätti vetäytyä kilpailusta. Monacon kilpailusta alkoi samalla kolme kilpailua kestänyt pisteetön putki, joka katkaistiin Ranskan GP:ssä. Siellä Frentzen ajoi neljänneksi ja Wendlingeriä korvannut italialainen Andrea de Cesaris oli kuudes. Lehto korvasi de Cerasisin Japanin GP:stä lähtien. Kauden loppupuolella saavutettiin viimiset pisteet Frentzenin oltua kuudes Euroopan ja Japanin GP:ssä.


title: Sauber

text: Talli keräsi jälleen 12 pistettä, mutta sijoitus MM-sarjassa tipahti pykälällä, kun Jordan kiilasi tallin ohi viidenneksi.


title: Sauber

text: Kaudelle 1995 Sauber lähti C14-autolla kuljettajinaan Frentzen ja auton rattiin paluun tehnyt Wendlinger. Talli käytti Cosworthin moottoreita ja Goodyearin renkaita.


title: Sauber

text: Tallin pistesaldo avautui Argentiinan GP:ssä, jossa Frentzen ajoi viidenneksi. Sitä seuranneessa San Marinon GP:ssä Frentzen ylsi jälleen pisteille, kun hän oli lopputuloksissa kuudes. Espanjan GP:n heikot esitykset johtivat siihen, että Sauber erotti kesken kauden Wendlingerin tallista ja otti hänen tilalleen ranskalaisen Jean-Christophe Boullionin. Hänen ensimmäinen kilpailunsa oli Monacon GP, jossa Frentzen ajoi kuudenneksi. Kanadan ja Ranskan GP:stä talli sai 0 pistettä. Britanniasta talli sai yhden pisteen, kun Frentzen ajoi kuudenneksi. Boullion lunasti odotuksensa vasta Saksan GP:ssä, kun hän oli kilpailun viides. Unkarissa Frentzen oli puolestaan kuudes. Belgiassa hän ajoi jo neljänneksi. Italian GP:ssä talli saavutti ensimmäisen palkintosijan, kun Frentzen ajoi kilpailun kolmanneksi. Vastaavasti Boullion oli kilpailun kuudes. Kauden viimeinen pistesija saavutettiin Portugalin GP:stä. Huonoja esityksiä antanut Boullion korvattiin Japanin GP:stä lähtien Wendlingerillä. Talli ei kuitenkaan enää saavuttanut pisteitä.


title: Sauber

text: Talli saavutti 18 pistettä, kuusi pistettä enemmän kuin viime kaudella. Lisäksi talli sai historian ensimmäisen palkintosijoituksen. MM-sijoitus nousi takaisin seitsemänneksi.


title: Sauber

text: Kaudeksi 1996 Sauber nimitti kuljettajikseen britti Johnny Herbertin ja viime kauden kuljettajansa Heinz-Harald Frentzenin. Uusi auto puolestaan nimitettiin C15-nimiseksi. Moottorit tulivat edelliskauden tapaan Cosworthin tehtaalta. Renkaat tallille valmisti Goodyear. Tallia vaivasi tekniset murheet - keskeytyksiä kasaantui 15 kappaletta.


title: Sauber

text: Kausi käynnistyi tallin kannalta katastrofaalisesti, kun talli ei saanut pistettäkään viidessä ensimmäisessä kilpailussa. Vasta kuudennessa kilpailussa, Monacon GP:ssä talli sai ensimmäiset pisteet Herbertin ajaessa kolmanneksi ja Frentzenin neljänneksi. Frenzen ylsi neljänneksi myös seuraavana vuorossa olleessa Espanjan GP:ssä. Kanadan, Ranskan, Britannian, Saksan, Unkarin, Belgian, Italian ja Portugalin GP:istä talli ei saanut pistettäkään. Kauden viimeinen piste saavutettiin Japanin GP:stä, jossa Frentzen oli kuudes.


title: Sauber

text: MM-pisteitä talli keräsi kaudelta yhteensä 11 - seitsemän vähemmän kuin viime kaudella. Tallin sijoitus ei kuitenkaan heikennyt MM-sarjassa.


title: Sauber

text: Kauteen 1997 talli lähti C16-nimisellä autolla. Autoa ajoivat Herbert ja tallille uusi kuljettaja italialainen Nicola Larini. Renkaat olivat edelleen Goodyearin, mutta Cosworthin moottorit vaihtuivat Ferrarin rakentamiin voimanlähteisiin. Moottorit tosin nimettiin tallin sponsorin Petronasin mukaan.


title: Sauber

text:
Kausi alkoi heti pistesijalla, kun Larini oli Australian GP:n kuudes.
Brasiliasta talli jäi ilman pisteitä, mutta Argentiinan GP:stä talli sai kolme pistettä. San Marinon ja Monacon GP:stä talli ei saanut pisteitä. Herbert katkaisi pisteettömyyden Espanjan GP:ssä ollen kilpailun viides. Samaan kilpailuun talli vaihtoi Larinin tilalle Gianni Morbidellin. Kanadan GP:ssä Herbert uusi sijoituksensa ajamalla jälleen viidenneksi. Ranskan osakilpailuun tultaessa talli tiedotti vaihtaneensa Morbidellin argentiinalaiseen Norberto Fontanaan. Kolmen pisteettömän kilpailun jälkeen Morbidelli palasi rattiin. Unkarissa Herbert ylsi jälleen kolmanneksi. Herbert saavutti kauden viimeiset pisteet ollen Belgian GP:n neljäs ja Japanin GP:n kuudes.


title: Sauber

text: Sauber saavutti 16 kappaletta pisteitä. Tallien MM-sarjassa se oli edelleen seitsemäs.


title: Sauber

text: Uuteen kauteen Sauber lähti C17-autolla kuljettajinaan ranskalainen Jean Alesi ja britti Johnny Herbert. Viime kauden tapaan moottoreina olivat Ferrarin Petronaksi nimetyt moottorit, ja renkaina Goodyearit.


title: Sauber

text: Kausi alkoi pistesijalla Australian GP:stä, kun Herbert ajoi kuudenneksi. Brasiliasta talli ei saanut pisteitä, mutta seuraavana ajetussa Argentiinan GP:ssä Alesi oli viides. San Marinon GP:ssä Alesi oli kuudes. Espanjassa, Monacossa, Kanadassa, Ranskassa, Britanniassa, Itävallassa, Saksassa ja Unkarissa talli jäi ilman pisteitä, mutta Alesi katkaisi pisteettömän putken Belgian GP:n kolmannella sijallaan. Italian GP:ssä Alesi oli jälleen pisteillä, kun hän ajoi viidenneksi. Kauden kahdesta viimeisestä kilpailusta, Luxemburgin ja Japanin GP:stä talli ei saavuttanut pisteitä.


title: Sauber

text: Talli kokosi kymmenen MM-pistettä, jotka oikeuttivat kuudenteen sijaan.


title: Sauber

text: Kauden 1999 Sauber aloitti C18-rungolla ja Petronasiksi nimitetyillä Ferrarin koneilla. Rengasmerkki vaihtui nyt Bridgestoneen Goodyearin vetäydyttyä Formula 1:stä. Kuljettajiksi valittiin Alesi ja Pedro Diniz.


title: Sauber

text: Kauden kahdesta ensimmäisestä kilpailusta talli sai vain neljä keskeytystä. Ensimmäinen piste saatiin San Marinon GP:stä, jossa Alesi ajoi kuudenneksi. Samassa kilpailussa Diniz keskeytti. Kahdesta seuraavasta kilpailusta talli sai jälleen neljä keskeytystä. Kanadan GP:stä talli sai toisen pisteen, kun Diniz ylsi puolestaan kuudenneksi. Alesi puolestaan keskeytti kyseisessä kilpailussa. Ranskan GP:ssä kumpikin kuljettaja keskeytti, mutta seuraavana vuorossa olleessa Britannian GP:ssä Diniz oli kuudes. Hän uusi sijoituksensa Itävallan GP:ssä. Kuitenkaan Saksassa, Unkarissa, Belgiassa Italiassa, Euroopassa ja Malesiassa talli ei saavuttanut pistesijoja, mutta Japanin GP:stä talli sai vielä yhden pisteen.


title: Sauber

text: Tallille kausi oli totaalinen katastrofi. Talli sai koottua vain viisi MM-pistettä, mikä tarkoitti kahdeksatta sijaa valmistajien MM-taistelussa.


title: Sauber

text: Kausi 2000 oli Sauberin seitsemäs vuosi Formula 1 -sarjassa. Talli nimesi autonsa C19-nimiseksi. Rengasmerkkinä säilyi Bridgestone. Moottorit olivat Ferrarin rakentamia Petronasiksi nimitettyjä V10-koneita. Kuljettajina olivat Diniz ja suomalainen Mika Salo.


title: Sauber

text: Australiassa alkanut kausi oli jälleen katastrofi tallille alusta asti. Australiasta talli sai hylkäyksen ja keskeytyksen. Brasilian GP:stä talli päätti vetäytyä turvallisuussyistä. Autoilla oli isoja ongelmia siipien kanssa. Seuraavana ajetussa San Marinossa tallin pistetili aukesi vihdoin kun Salo onnistui ajamaan kuudenneksi ja sai näin yhden pisteen. Kolmen pisteettömän kilpailun jälkeen Monacossa Salo oli jälleen pisteillä ollen tällä kertaa viides. Kahden pisteettömän kilpailun jälkeen Salo oli kuudes Itävallan GP:ssä. Salo jatkoi hyviä esityksiä Saksassa ajamalla lähes kilpailukyvyttömän Sauberin viidenneksi. Salon lähtöruutu oli tosin viidestoista. Loppukauden kilpailusta talli ei saavuttanut enää yhtään pistettä.


title: Sauber

text: Kausi oli käytännössä edellisen kauden uusinta. Autojen vauhti oli jälleen erittäin heikkoa, mikä tarkoitti heikkoja lähtöruutuja. Talli saavutti kuusi MM-pistettä, ja Salo keräsi ne kaikki. Diniz ei päässyt kertaakaan pisteille koko kauden aikana. Valmistajien MM-sarjassa tallin sijoitus kahdeksas.


title: Sauber

text: Kausi 2001 oli tallin MM-sijoituksellisesti katsottuna paras. Talli käytti C20-autoa ja Ferrarin moottoreita, jotka oli nimitetty pääsponsori Petronasin mukaan. Renkaat tulivat jälleen Bridgestonelta. Kuljettajissa tapahtui muutosta, kun Peter Sauber päätti ottaa riskin ja otti tallinsa kuljettajiksi saksalaisen Nick Heidfeldin sekä siinä vaiheessa täysin tuntemattoman ja erittäin kokemattoman suomalaisen Kimi Räikkösen, jonka palkkaaminen aiheutti paljon vastarintaa kuljettajien sekä FIA:n jäsenten joukossa.


title: Sauber

text: Kausi käynnistyi Australian GP:stä saavutetuilla neljällä pisteellä, kun Heidfeld oli neljäs ja Räikkönen kuudes. Malesiasta talli sai keskeytyksiä tililleen, mutta Brasiliassa Heidfeld ylsi peräti kolmanneksi. San Marinosta talli ei saanut pisteitä. Espanjan GP:ssä Heidfeld ajoi kuudenneksi ja saavutti yhden pisteen. Itävallan GP:ssä Räikkönen oli puolestaan neljäs. Yhden pisteettömän kilpailun jälkeen Räikkönen uusi sijoituksensa Kanadan GP:ssä. Jälleen kauteen mahtui yksi pisteetön kilpailu ennen kuin Heidfeld otti pisteen Ranskan GP:stä. Britanniasta talli sai kaksi pistesijoitusta, kun Räikkönen oli viides ja Heidfeld kuudes. Unkarin GP:stä talli sai jälleen peräkkäiset sijoitukset, kun Räikkönen oli viides ja Heidfeld kuudes. Loppukaudella talli ei enää saavuttanut pisteitä.


title: Sauber

text: Kautta 2001 voitaneen pitää koko Sauberin historian parhaana, kun katsotaan valmistajien MM-sijoitusta. Talli saavutti neljännen sijan 21 pisteellään.


title: Sauber

text: Kaudelle 2002 talli lähti saksalaisen Heidfeldin ja brasilialaisen Euro 3000 -sarjan mestarin Felipe Massan kanssa. Uusi auto nimettiin C21-nimiseksi. Talli käytti Ferrarin moottoreita, jotka oli nimitetty pääsponsori Petronasin mukaan. Rengastoimittajana jatkoi Bridgestone.


title: Sauber

text: Kauden ensimmäisessä kilpailusta talli ei saanut pisteitä. Molemmat tallin kuljettajat keskeyttivät. Peter Sauber kertoi Massan keskeytyksestä näin: "- Australiassa Massa pyörähti ja päästi moottorinsa kierrosluvut nousemaan lähes lukemaan 20 000 rpm. Se oli moottorille liikaa." Malesian GP:ssä tallia onnisti, kun se sai kaksi pistesijaa Heidfeldin ollessa viides ja Massan kuudes. Brasilian ja San Marinon GP:stä talli ei saanut pisteitä, mutta Espanjan GP:ssä tallin molemmat kuljettajat olivat jälleen pisteillä. Tämän jälkeen talli ei saavuttanut pistettäkään neljässä seuraavassa kilpailussa. Massa katkaisi pisteettömyyden Euroopan GP:ssä, jossa hän ylsi kuudenneksi. Heidfeld oli puolestaan kuudes seuraavana ajetussa Britannian GP:ssä. Ranskan GP:ssä talli ei saavuttanut pisteitä, mutta seuraavana vuorossa olleessa Saksan GP:ssä Heidfeld uusi sijoituksensa. Yhdysvaltain GP:ssä Frentzen korvasi Massan. Loppukaudella talli ei enää saavuttanut pisteitä.


title: Sauber

text: Talli saavutti kaudella yhteensä 11 pistettä. Viime kauden neljäs sija tippui viidenneksi.


title: Sauber

text: Kaudelle 2003 talli lähti suurin odotuksin uudella C22-autolla ja kuljettajinaan viime kaudella sopimuksen uusinut Heidfeld ja tallille tuttu saksalainen Frentzen. Renkaat tallille toimitti jälleen Bridgestone. Talli käytti Ferrarin moottoreita, jotka oli nimitetty pääsponsori Petronasin mukaan.


title: Sauber

text: Talli avasi pistetilinsä jälleen kauden ensimmäisessä kilpailussa, Australian GP:ssä, jossa Frentzen sijoittui kuudenneksi. Seuraavana vuorossa olleessa Malesian GP:ssä Heidfeld oli puolestaan kahdeksas. Brasilian GP:ssä Frentzen ylsi jo viidenneksi. Samalla alkoi viisi kilpailu kestänyt pisteetön putki, jonka katkaisi Heidfeld Euroopan GP:n kahdeksannella sijalla. Euroopan GP:stä alkoi myös jälleen pisteetön putki, joka kesti viisi kilpailua. Kesäkuussa huhuttiin muun muassa Ferrarilla ajaneen brasilialaisen Rubens Barrichellon siirrosta Sauberille. Liikkeellä oli myös paljon Heikki Kovalainen-huhuja, joiden mukaan Kovalaiselle saatettaisiin tarjota tallipaikkaa ensi kaudella. Tallipäällikkö Peter Sauber kuitenkin kiiruhti katkaisemaan Kovalainen-juoruilta siipiä. "- Olen aina kiinnostunut lupaavista nuorista kuljettajista, mutta Kovalaisen kanssa tuskin pääsemme liikkeelle. Testikiellon vuoksi en pysty antamaan hänelle edes tilaisuutta näyttää taitojaan", Peter Sauber keroi Turun Sanomien mukaan. Pisteetön putki katkesi Yhdysvaltain GP:ssä Frentzenin kolmannella ja Heidfeldin viidennellä sijalla. Frentzenin kolmas sija jäi tallin viimeiseksi palkintosijaksi. Japanista talli ei saanut pisteitä.


title: Sauber

text: Kokonaisuutena kausi oli tallille hyvä. MM-pisteitä kertyi 19 kappaletta ja valmistajien MM-sijoitus oli kuudes.


title: Sauber

text: Kauteen 2004 talli lähti positiiviseksi testeissä havaitulla C23-autolla. Autoa ajoivat italialainen Giancarlo Fisichella ja brasilialainen Felipe Massa. Auto käytti Bridgestonen renkaita ja Ferrarin moottoreita, jotka oli nimitetty pääsponsori Petronasin mukaan.


title: Sauber

text: Kausi käynnistyi pisteittä Australian GP:llä. Seuraavana vuorossa olleessa Malesian GP:ssä Massa onnistui ajamaan kahdeksanneksi.


title: Sauber

text: Kautta 2004 voitaneen pitää tallin parhaana MM-pisteiden perusteella. Niitä talli sai 34 kappaletta. Tallin MM-sijoitus oli kuitenkin vasta kuudes. Lisäksi talli hankki vuonna 2004 tehtaalleen Hinwilliin 50 miljoonalla dollarilla F1:n kehittyneimmän tuulitunnelin. Lisäksi se osti supertietokone Albertin. Nämä huippuluokan investoinnit saivat BMW Motorsportin kiinnostumaan Sauberin ostosta. Kauden päätteeksi tallin kuljettaja Fisichella siirtyi takaisin Renault-talliin.


title: Sauber

text:
Viimeiseksi jääneeseen kauteen Sauber lähti C24-autolla. Uutta autoa ajoivat brasilialainen Massa ja kanadalainen vuoden 1997 mestari Jacques Villeneuve. Viimeiselle kaudelle talli päätti vaihtaa rengasmerkin Bridgestonesta Micheliniin.
Viimeinen kausi alkoi kahdella pisteettömällä kilpailulla. Ensimmäiset pisteet saavutettiin Bahrainin GP:stä, jossa Massa oli seitsemäs. Seuraavassa kilpailussa, San Marinon GP:ssä, Villeneuve ylsi neljänneksi. Kolmen pisteettömän kilpailun jälkeen Kanadan GP:ssä Massa ajoi neljänneksi. Kanadan GP:tä väritti myös Peter Sauberin ja Villeneuven välinen sanasota, kun Peter Sauber laukoi, että Villeneuve on aivan liian hidas Autosprint-lehdelle antamassaan haastattelussa. Villeneuve puolestaan kertoi ihmettelevänsä lausuntoa. "- Tuollaiset kommentit voivat todella suututtaa, ja silloin niillä on negatiivinen vaikutus ajamiseen, joten jätän ne mieluummin huomioimatta ja otan kaiken huumorilla", kertoi Villeneuve tallipäällikkönsä lausunnosta. Pian tämän jälkeen Villeneuve kertoi, että toivoo BMW:n ostavan tallin. Ranskan GP:ssä Villeneuve venytti itsensä kahdeksanneksi. Talli saavutti lisää pisteitä Saksan ja Belgian GP:stä. Tallin historian ja kauden viimeiset pisteet saavutettiin kauden viimeisestä kilpailusta, Kiinan GP:stä, jossa Massa oli kuudes.


title: Sauber

text: Viimeisellä kaudellaan Sauber sai kokoon 20 pistettä, mitkä oikeuttivat kahdeksanteen sijaan valmistajien MM-sarjassa.


title: Sauber

text: Yhdysvaltain GP:n 2005 alla Peter Sauber ilmoitti myyneensä enemmistön tallista BMW:lle. Kaupan ilmoitettiin astuvan voimaan vuoden 2006 alussa. Epävirallisten tietojen mukaan kauppasumma olisi ollut 270 miljoonaa Yhdysvaltain dollaria. BMW ilmoitti että se kilpailisi loppukauden Sauberin nimellä, ennen kuin se siirrettäisiin BMW Sauberin -nimelle.


title: Sauber

text: BMW oli luopumassa F1-tallistaan kaudeksi , mutta Peter Sauber osti BMW:n osuuden takaisin itselleen. Saatuaan FIA:n hyväksynnän, talli jatkoi F1:ssä. Omistajanvaihdoksesta huolimatta talli jatkoi nimellä BMW Sauber F1 Team. Lupaavista talvitesteistä huolimatta tallin auto oli alkukauden kilpailuissa täysi susi. Talli sai avattua pistetilinsä vasta Turkin kilpailussa, jossa Kamui Kobayashi oli 10. Samassa kilpailussa Pedro de la Rosa oli 11. Euroopan GP:ssä Kobayashi nousi turva-auton ansiosta kolmanneksi ja onnistui nousemaan varikkokäyntinsä jälkeen seitsemänneksi ohittaen loppukierroksilla Fernando Alonson ja Sébastien Buemin. Pedro de la Rosa ajoi kymmenenneksi, mutta aikasakko pudotti hänet pisteiden ulkopuolelle. De la Rosa onnistui ajamaan pisteille vain Unkarin kilpailussa jossa hän sijoittui seitsemänneksi. Italian GP:n jälkeen de la Rosa korvattiin Heidfeldillä. Heidfeld ajoi pisteille Japanin ja Korean kilpailuissa. Talli saavutti kaudella uudistuneen pistejärjestelmän ansiosta 44 pistettä. Kauden jälkeen talli kilpailee jatkossa virallisesti Sauberin nimellä.


title: Sauber

text: Kaudelle talli vaihtoi nimekseen Sauber F1 Team. Kuljettajina ajoivat Kamui Kobayashi ja Sergio Pérez, testikuljettajana toimi Esteban Gutiérrez. Kauden avauskilpailussa Australiassa tallin molemmat kuljettajat hylättiin sääntöjenvastaisten takasiipien takia. Tämän jälkeen Kobayashi ajoi kuusi kertaa peräkkäin pisteille Pérezin avattua pistetilinsä Espanjan kilpailussa. Pérezin loukkaannuttua Monacon GP:n aika-ajoissa hänen tilallaan ajoi Kanadan kilpailussa Pedro de la Rosa. Samassa kilpailussa Kobayashi ajoi parhaimmillaan toisella sijalla mutta putosi myöhemmin seitsemänneksi. Talli saavutti yhteensä 44 pistettä sijoittuen seitsemänneksi.


title: Sauber

text: Kaudella tallin kuljettajina jatkoivat edellisen kauden kuljettajat Kamui Kobayashi ja Sergio Pérez. Testikuljettajana toimi Esteban Gutiérrez. Kauden avauskilpailussa Kobayashi sijoittui kuudenneksi ja Pérez kahdeksanneksi. Kauden toisessa kilpailussa Pérez ansaitsi tallin historian parhaimman sijan ajamalla toiseksi. Kiinan kilpailussa Kobayashi starttasi peräti kolmannesta lähtöruudusta mutta putosi kilpailussa kymmenenneksi ajaen kuitenkin yllättäen tallin ensimmäisen nopeimman kierroksen. Kanadan kilpailussa Perez ajoi kolmanneksi. Belgian kilpailussa talli saavutti uransa parhaat lähtöruudut aika-ajoissa, kun Kobayashi ajoi toiseen lähtöruutuun ja Perez neljänteen lähtöruutuun. Kilpailun startissa kuitenkin Perez keskeytti lähtökolariin ja Kobayashi putosi pistesijojen ulkopuolelle. Italian kilpailussa Perez onnistui nousemaan 13 ruudusta kilpailun toiseksi. Japanin kilpailussa Kobayashi sijoittui kolmanneksi. Talli saavutti 126 pistettä sijoittuen sarjan kuudenneksi.


title: Sauber

text: Kaudella 2013 tallin kuljettajina ajoivat Nico Hülkenberg ja Esteban Gutiérrez. Testikuljettajina toimi Robin Frijns ja Sergei Sirotkin. Tallin parhaaksi sijoitukseksi jäi Hülkenbergin ajama neljäs sija Korean GP:stä. Talli saavutti 57 pistettä sijoittuen sarjan seitsemänneksi.


title: Sauber

text: Kaudella 2014 tallin kuljettajina ajoivat Esteban Gutiérrez ja Adrian Sutil. Testikuljettajina toimi Giedo van der Garde, Sergei Sirotkin ja Adderly Fong. Talli ei saavuttanut kauden aikana lainkaan pisteitä ensimmäistä kertaa tallin historiassa sijoittuen sarjan kymmenenneksi.


title: Sauber

text: Kaudella 2015 tallin kuljettajina ajoivat Marcus Ericsson ja Felipe Nasr. Testikuljettajana toimi Raffaele Marciello. Talli saavutti 36 pistettä sijoittuen sarjan kahdeksanneksi.


title: Sauber

text: Kaudella 2016 tallin kuljettajina jatkoivat Marcus Ericsson ja Felipe Nasr. Talli saavutti kauden ainoat pisteensä Brasilian GP:stä Nasrin ajettua yhdeksänneksi. Tämän avulla talli nousi valmistajien sarjan kymmenenneksi Manorin edelle.


title: Sauber

text: Kaudella tallin kilpakuljettajina toimivat ruotsalainen Marcus Ericsson ja saksalainen Pascal Wehrlein. Talli saavutti kauden aikana vain viisi pistettä Wehrleinin ajamana.


title: Sauber

text: Kauden aikana uutisoitiin, että kaudelle 2018 Sauber tulee vaihtamaan moottoritoimittajansa Ferrarista Hondaan ja Sauber alkaisi käyttämään McLarenin suunnittelemia ja valmistamia vaihdelaatikoita. Myöhemmässä vaiheessa kautta 2017 Sauber perui sopimuksensa Hondan kanssa, ja teki usean vuoden sopimuksen Ferrarin kanssa saaden myös tuoreimmat moottoripäivitykset autoonsa.


title: Sauber

text: Kaudeksi talli sai sponsorikseen Alfa Romeon ja osallistuu kaudelle nimellä Alfa Romeo Sauber F1 Team. Tallin kilpakuljettajina ajavat Marcus Ericsson ja monacolainen Charles Leclerc sekä testi- ja varakuljettajana Antonio Giovinazzi.


title: Sauber

text: Kauden 2018 syyskuussa ilmoitettiin että tallin kilpakuljettajat ovat kaudella 2019 Kimi Räikkönen ja italialainen Antonio Giovanazzi. Marcus Ericsson jatkaa tallissa testi- ja varakuljettajana.


title: Sauber

text:
** Ferrarin valmistama moottori, joka on nimetty Petronasin mukaan.
• Abu Dhabin GP:ssä 2014 jaettiin tuplapisteet.


title: Sauber

text:
Palkintosijat
Nopeimmat kierrokset


title: Yhteishallitus

text: Yhteishallitukseksi kutsutaan hallitusta, jossa ovat edustettuina kaikki eduskunnan puolueet. Tällainen hallitus on ollut Suomessa talvi- ja jatkosodan aikana.


title: Molukit (provinssi)

text: Molukit () on provinssi Indonesiassa. Se muodostuu Indonesian itäosissa, Sulawesin ja Uusi-Guinean saarten välissä sijaitsevasta Molukkien saariryhmän eteläosista. Saariryhmän pohjoisosat kuuluvat Pohjois-Molukkien provinssiin. Molukkien ja Pohjois-Molukkien provinssit olivat samaa provinssia vuoteen 1999, jolloin Molukkien saaristo jaettiin kahteen provinssiin.


title: Molukit (provinssi)

text: Molukkien asukasluku on 1 358 300 (vuonna 2010) ja provinssin pinta-ala on 46 914 neliökilometriä. Molukit tunnettiin aiemmin Maustesaarina, joista eurooppalaiset siirtomaavallat tulivat etsimään mausteita 1500-luvulta lähtien.


title: Molukit (provinssi)

text: Molukkien provinssi koostuu noin tuhannesta saaresta, joista merkittäviä ovat muun muassa Ambon, Babar, Buru, Saparua ja Seram. Molukkien provinssin pääkaupunki on Ambon, joka sijaitsee samannimisellä Ambonin saarella. Molukkien provinssia rajaavat merialueet ovat etelässä Molukkien ja Australian välissä olevat Arafuranmeri ja Timorinmeri, pohjoisessa Seraminmeri. Provinssin eteläisimpien ja pohjoisimpien saarien väliin jää Bandanmeri.


title: Molukit (provinssi)

text: Molukkien eteläisillä saarilla toimi vuosina 1950–1963 Etelä-Molukkien tasavalta -niminen separatistinen hallitus, jonka Indonesia kukisti.


title: Robert Doornbos

text: Robert Michael Doornbos (s. 23. syyskuuta 1981 Rotterdam) on alankomaalainen autourheilija. Hän toimi Red Bull -tallin testi- ja kolmantena kuljettajana perjantain harjoituksissa . hän ajoi myös alankomaalaisen Christijan Albersin tallikaverina Minardi-tallissa. Hän korvasi tallissa itävaltalaisen Patrick Friesacherin. Ennen Minardi-pestiään hän toimi Jordanin kolmoskuljettajana. Doornbos kilpaili myös F3000 -sarjassa vuonna 2004 sijoittuen sarjan kolmanneksi.


title: Robert Doornbos

text: Italian GP:n 2006 jälkeen Red Bull päätti korvata tallin kakkoskuljettajan itävaltalaisen Christian Klienin Doornbosilla. Niinpä Doornbos kilpaili Red Bullilla kauden kolme viimeistä kilpailua. Kaudella 2007 Doornbos jatkoi Red Bullin riveissä testikuskina. Toisena testikuskina ajoi saksalainen Michael Ammermüller.


title: Robert Doornbos

text: Doornbos kilpaili myös Champ Car -sarjassa vuonna 2007 saavuttaen kaksi voittoa ja sarjan kolmostilan. Seuraavana vuonna Doornbos kilpaili Superleague Formula -sarjassa sijoittuen sarjan kolmanneksi. Hän kilpaili myös A1 Grand Prix -sarjassa kaudella 2008-2009 sijoittuen neljänneksi. Vuonna 2009 Doornbos kilpaili IndyCar Series -sarjassa. Doornbos palasi Superleague Formula -sarjaan kaudeksi 2010.


title: Robert Doornbos

text: Doornbos ei saavuttanut yhtään MM-pistettä. Doornbos oli parhaimmillaan kahdesti 12.


title: Catch Thirtythree

text: Catch Thirtythree on ruotsalaisen metal -yhtye Meshuggahin albumi. Se on konseptialbumi, joka sisältää periaatteessa yhden kappaleen, joka on kuitenkin jaettu kolmeentoista osaan. Meshuggahin jäsenet itse pitävät albumia kokeellisena, tosin varsinkin yhtyeen toinen kitaristi Mårten Hagström pitää sitä yhtyeen onnistuneimpana tuotoksena. Yhtye on päättänyt soittaa konserteissaan ainoastaan "In Death - Is Life" ja "In Death - Is Death" -osioista tehtyä sovitusta.


title: Catch Thirtythree

text: Tämä on myös ensimmäinen Meshuggahin albumi, jossa rummut on ohjelmoitu tietokoneella ezDrummerin Drumkit from Hell -ohjelmaa käyttäen. Yhtyeen rumpali Tomas Haake oli Drumkit from Hell -ohjelman rumpujen äänityksessä mukana, joten ohjelmoitujen rumpujen äänimaailma on kuitenkin lähellä Meshuggahin konkreettisesti äänitettyjen rumpujen ääniä. Syynä ohjelmoituihin rumpuraitoihin on yhtyeen mukaan se, että "Catch Thirtythree" muuttui niin paljon sitä äänittäessä, että jos rummut olisi tehty aitona, äänityssessiot olisivat kestäneet ikuisuuden. Täten rumpali Haaken työnä levyllä on vain puhutut äänet kappaleiden joissakin osioissa (esimerkiksi kappaleessa "Mind's Mirrors").


title: Catch Thirtythree

text: "Catch Thirtythree" on tyyliltään paljon poikkeavampi albumi kuin aikaisemmat. Sen tunnelma on entistä hypnoottisempi ja toistavampi. Tämä johtuu osittain varmasti siitä, että kitararaitoja on päällekkäin välillä kymmenkunta, ja kitaratkin ovat kahdeksankielisiä. Mukana on kuitenkin melkein Meshuggahin tavaramerkiksi noussut tarkka ja yhtäkkisesti vaihtuva rytmittely. Sanoitukset keskittyvät lähinnä erilaisiin paradokseihin.


title: Catch Thirtythree

text:
Nimi Catch Thirtythree tulee mitä luultavimmin arvoituksesta Catch 22, joka perustuu Joseph Hellerin romaaniin. Levyä kutsutaan myös "Catch 33":ksi ja "Catch Thirty-Three":ksi, kirjoitusasu vaihtelee usein, mutta levyn kannessa se on Thirtythree.
Lisäksi yhtye yhdessä ohjelmoi albumin rummut.


title: Sjón

text: Sigurjón ”Sjón” Birgir Sigurðsson (s. 27. elokuuta 1962) on islantilainen muusikko ja kirjailija. Hänen romaaneihinsa kuuluvat muun muassa "Sinun silmäsi näkivät minut" (1994), "Skugga-Baldur" (2003), "Argon lastu" (2005) ja "Poika nimeltä Kuukivi" (2013). Sjón sai vuonna 2005 Pohjoismaiden neuvoston kirjallisuuspalkinnon kertomuksellaan "Skugga-Baldur".


title: Sjón

text: Hän oli 1990-luvulla Sugarcubes-yhtyeen perustajia. Ateenan olympialaisissa 2004 kuultiin Sjónin sanoittamia lauluja, jotka esitti Sugarcubesin aikainen yhtyekaveri Björk. Vuonna 2001 hän oli Oscar-ehdokkaana Lars von Trierin musikaalidraama "Dancer in the Darkin" sanoituksista.


title: Sjón

text: Suurena Muumi-fanina hän on tehnyt kappaleen "The Comet Song" yhdessä Björkin kanssa elokuvaan "Muumi ja punainen pyrstötähti" (2010). Myös Björk on Muumi-fani.


title: Pohjois-Molukit

text: Pohjois-Molukit () on Molukkien saariryhmän pohjoisimmista saarista muodostuva Indonesian provinssi. Se syntyi vuonna 1999, kun Molukkien saariryhmä päätettiin jakaa kahdeksi maakunnaksi, Molukkeihin ja Pohjois-Molukkeihin. Pohjois-Molukkien saaret sijaitsevat Sulawesin ja Uusi-Guinean saarten välissä. Pohjoispuolella on Filippiinienmeri ja eteläpuolella Seraminmeri.


title: Pohjois-Molukit

text: Pohjois-Molukkien pääkaupunki on Sofifi, joka sijaitsee Halmaheran saarella. Asutetuin kaupunki on kuitenkin Ternate, joka sijaitsee samannimisellä Ternaten tulivuorisaarella. Pohjois-Molukeilla on noin 990 500 asukasta (vuonna 2010) ja provinssin pinta-ala on 31 983 neliökilometriä.


title: Pohjois-Molukit

text: Provinssin väestö koostuu useista eri etnisistä ryhmistä, joista mikään ei muodosta selkeää enemmistöä. Runsasväkisimmät ovat Sula-, Makian-, Galela- ja Buton-kansat.


title: Anutan kieli

text: Anuta on austronesialainen kieli, jota puhutaan Anutan saarella, Salomonsaarilla. Se kuuluu oseanialaiseen kieliryhmään ja sen läheisimpiä sukulaiskieliä on muun muassa tikopia.


title: Anutan kieli

text: Anutaa puhuu äidinkielenään 270 ihmistä (1999). Kielen sisällä ei tiedetä olevan murre-eroja.


title: Kairiru

text: Kairiru on Papua-Uudessa-Guineassa puhuttava austronesialainen kieli. Sitä puhuu äidinkielenään yli 3 500 ihmistä (1981). Suurin osa kielen puhujista puhuu myös tok pisiniä. Kairirun lähimpiä sukulaiskieliä ovat kaiep ja terebu.


title: Jopet Show

text: Jopet-Show on Yle TV2:n esittämä, Jope Ruonansuun tähdittämä ja Filmiteollisuus Finen tuottama viihdesarja.


title: Jopet Show

text: Ensimmäisen tuotantokauden jaksot esitettiin tammi-maaliskuussa 2005. Toinen tuotantokausi alkoi Yle TV2:lla 6. syyskuuta 2006 ja kolmas 19. syyskuuta 2007. Neljännen kauden jaksot alkoivat 12. marraskuussa 2008, jolloin Jope Ruonansuun, Mika Räinän ja Jukka Toivosen muodostamaan näyttelijätiimiin liittyi Miia Nuutila. Viides tuotantokausi alkoi 9. marraskuuta 2009 ja kuudes tuotantokausi alkoi TV2:ssa 24. lokakuuta 2011.


title: Jopet Show

text: Vuoden 2005 Venla-gaalassa "Jopet-Show 1. tuotantokausi" pääsi kolmannelle sijalle sarjassa Vuoden parhaimmat komediasarjat. Vuoden 2007 Kultainen TV -gaalassa "Jopet-Show 3. tuotantokausi" pääsi kolmen parhaan komediasarjan joukkoon. "Jopet-Show 5. tuotantokausi" oli ehdolla vuoden 2009 parhaaksi komediasarjaksi Kultainen TV -gaalassa. Jope Ruonansuu sai parhaan esiintyjän Venla-palkinnon 5. tuotantokaudesta.


title: Jopet Show

text: Jouluaattona 2006 esitettiin erikoisjakso "Jopet Show - Haikeaa joulua", joka sisälsi parhaita hetkiä ensimmäisestä ja toisesta tuotantokaudesta sekä tulevia sketsejä kolmannesta tuotantokaudesta. Jouluna 2008 esitettiin toinen erikoisjakso "Jopet-Show - Lahjakasta joulua". Joulupäivänä 2009 esitettiin uusi erikoisjakso "Jopet-Show - Pakollinen joulu". Sarjan neljästä ensimmäisestä tuotantokaudesta on tehty DVD-julkaisut ja myös kokoelmat. Viides tuotantokausi julkaistiin DVD:llä joulukuussa 2010 ja kuudes tuotantokausi maaliskuussa 2012.


title: Jopet Show

text: Ensimmäiset kaksi tuotantokautta kuvattiin pääosin studiossa blue/green-screeniä vasten. 3.–6. tuotantokausilla kuvattiin myös lokaatioissa eli ns. oikeilla kuvauspaikoilla.


title: Jopet Show

text: Ohjelma sisältää lukuisia pääasiassa Jope Ruonansuun hahmojen ympärille rakennettuja sketsejä.


title: Jopet Show

text: Jope parodioi "Alfred Hitckcockia" viidennellä ja kuudennella tuotantokaudella.


title: Jopet Show

text: Jope esittää rakennusmiestä, joka tulee herättämään nukkuvan pariskunnan aamulla ja sanoo aina ”Antti käski sanomaan” mm että tänään sunnuntaina ei tulla töihin jne.


title: Jopet Show

text: Jope esittää apteekkaria, joka käyttää puheessaan vertausta ”jengillä juilii ja juilii”. Apteekkari kertoo usein reseptissä olevan lääkkeen nimen ja sen mahdolliset sivuvaikutukset.


title: Jopet Show

text: Arska on mies, joka käy naapuriltaan Japelta pyytämässä jotakin ja käyttää aika vertauksia ”En minä olisi lainannukkaan” ja ”Arkahan se on joka...” ja ”Palataampa astiaan”.


title: Jopet Show

text: Jope parodioi loton virallisena valvojana toiminutta Aulis Gerlanderia ensimmäisellä ja kuudennella tuotantokaudella.


title: Jopet Show

text: Jope esittää autokorjaaja Hekaa joka aina pyytää pomoltaan lisää rahaa tai lomaa ja käyttää usein vertauksia ”Aatteleppa ite” ja ”Panepa omalle kohallesi”.


title: Jopet Show

text: Jope esittää baarimikkoa, joka juo aina chilijuomaa ja sanoo usein ”Suomi voitti män”.


title: Jopet Show

text: Sketsissä parodioidaan "The Benny Hill Show:ta".


title: Jopet Show

text: 4:llä tuotantokaudella Jope on golfaamassa ja Toivonen on hänen mailapoikansa. Toivonen tuo väärän mailan ja Jope tunkee väärän mailan esim. Toivosen hihaan ja lähettää tämän hakemaan oikean golfmailan. Kun Jope lyö palloa, se lentää naisen (Nuutila) ja miehen (Räinä) luo. Pallo esim. osuu naista päähän, minkä jälkeen mies ja nainen lähtevät jahtaamaan Jopea ja Toivosta. Jope ajaa pakoon golfautolla, Toivonen juoksee hänen perässään ja heidän takanaan tulevat mies ja nainen raivostuneina.


title: Jopet Show

text: 5:llä tuotantokaudella Ruonansuu ja Toivonen ovat taivaan enkeleitä, jotka istuvat sillalla. Yleensä joku istuu puiston penkillä, joka saa osuman enkeleiden ampumasta Amorin nuolesta. 5:n tuotantokauden viimeisessä jaksossa tosin Ruonansuu ampuu nuolen vahingossa omaan rintaansa, hän "rakastuu" Toivoseen, mutta Toivonen putoaa alas sillalta ja Ruonansuu alkaa itkemään.


title: Jopet Show

text: Jope esittää Columboa soittaen aina jollekin henkilölle soramontulta käyttäen vertausta kuulitko. Aina lopetettuaan puhelun hän soittaa takaisin sanoen ”Ai niin yksi juttu vielä”.


title: Jopet Show

text: Costa on naurava henkilö, jolla on musta pehkotukka. Toisella tuotantokaudella hän on yksi Söde-Chatin juontajista ja Pizza-Pekun apulainen. Kolmannella kaudella Costa on torimyyjänä yrittäen myydä mm Kimi Räikköselle kuuluneet ajohanskat. Neljännellä tuotantokaudella Costa toimii baarimikkona sekoittaen drinkkejä, joissa esiintyy sana costa mm Costa del Sol. Viidennellä tuotantokaudella Costa on buddhalaisessa temppelissä meditoimassa nousten välillä ”uudelle tasolle” kuten Nirvanaan. Välillä hän esittelee eri meditointiasentoja. Kuudennella tuotantokaudella Costa toimii Louisin baarin työntekijänä välillä ärsyttäen Louisia, jolloin Louis uhkaa juottaa Costalle chilijuomaansa.


title: Jopet Show

text: Parodia interaktiivisista visailuista. Sketsissä liioitellaan yli-innokkuudella ja tekoreippaudella. Sketsiä juontaa Julle ja Jalle. Välillä tuottaja käy haukkumassa heitä.


title: Jopet Show

text: Jope esittää miestä, joka istuu puiston penkille miehen (Räinän) viereen kysyen tältä jotakin ja sanoo jokaiseen vastaukseen ”Elikkä paljon” ja lähtee.


title: Jopet Show

text: Jope esittää elokuvaohjaajaa.


title: Jopet Show

text: Jope esittää Elvistä joka aina sanoo avustajalleen ”pakko kertoa kameralle yks juttu” vaikka avustaja sanoo aina että heillä on kiire.


title: Jopet Show

text: Jope esittää eläintarhanjohtajaa joka toimittajan haastatellessa häntä välillä matkii eläimiä.


title: Jopet Show

text: Jope esittää everstiä, joka käy läpi päivän aikataulun ja huutaa aina kovaan ääneen ”EI” jos jokin ei sovi hänelle mm hammaslääkäri tai rokotus.


title: Jopet Show

text: Munan O’Brain on parodia Conan O'Brienista. Munanin vieraina on ollut Tarja Halonen, Juha Mieto, Martti Ahtisaari, Aarne Tanninen, M. A. Numminen ja Jope Ruonansuun oma hahmo tutkija Tenho Lepakko. Ruonansuu matkii jokaista vierasta ja Räinä esittää O’Brainia. Jokainen hahmo puhuu vähän mitä sattuu, esimerkiksi Juha Mieto hävisi kultamitalinsa ”reiluhusti pohjaalaasesti”, Martti Ahtisaarta taas ärsytti, kun hän ei ollut saanut lohdutuspalkintoa tekemistään töistä. Aarne Tanninen taas puhuu hienosta kellostaan, jonka hän osti ”Ameriikan Yhdysvaltojem Nvwe Yuorlkin Mhanhattanin Kaupasta”.


title: Jopet Show

text: Jope ja Toivonen esittävät Gommia ja Pommia eli Mauria ja Pedroa. Pedro (Toivonen) sanoo Maurille (Jope) jotakin mihin Jope vastaa aina ”ei Pedro” ja selittää asian toisin minkä jälkeen Toivonen alkaa nauramaan.


title: Jopet Show

text: Jope esittää hammaslääkäriä kuudennella tuotantokaudella muutamassa jaksossa.


title: Jopet Show

text: Jope ja Toivonen esittävät Hyacint ja Richard Bucket'ia.


title: Jopet Show

text: Jeltsin on soramontun ja ydinvoimalan vieressä asusteleva hieman hurahtanutvenäläinen, joka puhuu paljon, mutta jonka puheesta ei saa selvää. Välillä hän sujauttelee aina puheen väliin joitakin suomenkielen sanoja.


title: Jopet Show

text: Jope esittää formulakuljettajaa joka lehdistötilaisuudessa aina puhuu muuta kuin itse kilpailusta.


title: Jopet Show

text: Jope esittää Juha Mietoa, joka aloittaa usein lauseensa ”Sanotahan näin että...”.


title: Jopet Show

text: Jope esittää rakennusfirman johtajaa, joka sanoo aina sanan ”justiinsa” ja selittää kysyjälle (Räinä) parannuksia rakennuspiirustukseen joko piirtämällä sormellaan hiirimattoon, hattuun tai käteensä.


title: Jopet Show

text: Jope parodioi televisiotoimittaja Kari Lumikeroa.


title: Jopet Show

text:
Keksijä esittelee uusia keksintöjään. Ei itse tiedä aina toimivatko hänen keksintönsä, mutta kehottaa muita kokeilemaan.
Alussa keksijä sanoo aina ”anteeksi että on olemassa” ja ”sori että on syntynyt”.


title: Jopet Show

text: Kurahaaran veljekset Jomppe, Simppa ja Lönkka ovat roskakuskeja, jotka sortavat yhtä veljistään pistämällä tämän tekemään kaiken työn samalla, kun itse puhuvat keskenään lisäämällä lauseensa perään: ”...vai mitä/mikä se oli?”. Neljännellä tuotantokaudella heidät nähdään Costan baarissa vakioasiakkaina ja viidennellä kaudella rakennustyömaalla.


title: Jopet Show

text: Harri on asiakas, joka käy usein eräässä autoliikkeessä valittamassa autonsa vioista. Yleensä myyjä Seppo Kalevi (Ruonansuu) huutaa korjaajaa Esa Päälykäistä (Räinä) paikalle, jonka kanssa he keksivät mitä typerimmän ratkaisun asiakkaan ongelmaan, toteamalla aina ”Tää on väliaikainen ratkaisu” ja ”Väliaikaista kaikki on vain” Yleensä Seppo Kalevi autoliikkeen omistaja ei anna korjaaja Päälykäisen kommenteille juurikaan painoarvoa, vaan vääristelee tämän sanoja niin, että saa vian käännettyä asiakkaan syyksi.


title: Jopet Show

text: 4-tuotantokaudella Seppo Kalevi ja Päälykäinen ovat maalla myymässä autoja kunnes paikalle tulee erittäin upean näköinen nainen (Nuutila). Nainen ihastuu Päälykäiseen, mutta Seppo Kalevi yrittää saada naisen tavalla tai toisella itselleen.


title: Jopet Show

text: 5-kaudella Seppo Kalevi ja Päälykäinen pääsevät Kimi Räikkösen tallille töihin ulkomaille.


title: Jopet Show

text: Lampinen on pankin lainamies, joka tekee muuta samalla kun asiakas puhuu puhelimessa, esimerkiksi syö lihapiirakkaa, istuu vessassa pytyllä, hössöttää vauvalleen tai leikkii koiran kanssa.


title: Jopet Show

text: Lapinmies eli oikealta nimeltään Mauri Äkäslompolo. Kolmannella tuotantokaudella lapinmies ajaa skootterilla tuttunsa luokse syömään ja selittää hänelle ihmeellisiä tarinoita. Hän usein lähtee, koska ”hänen pitää olla tunnin päästä Antwerpenissä.” Viidennellä tuotantokaudella lapinmies ajaa rekkaa, ottaa liftareita kyytiinsä ja kertoo heille mahdottomia tarinoita. Esim. väittää Tarzania ja James Bondia serkukseen.


title: Jopet Show

text: Saikkonen ilmoittaa lentokoneen matkustajille tiedostusasioita, joille hän loppujen lopuksi rupeaa nauramaan. Vieressä oleva Sebastian Suikkonen ei koskaan naura, vaan kyyristelee ja tuijottaa Saikkosta. Muutaman kerran Suikkosen pokkakin on pettänyt ja hän on nauranut. Heidän koneensa on tehnyt pakkolaskun kolmeen kertaan. Kerran Färsaarille, kerran Siperiaan. Kolmannella kaudella Suikkonen kiillotaa Saikkosen kenkiä tämän nauraessa jollekin vitsille.


title: Jopet Show

text: Maksastapuhuja yllättyy vessassa käydessään, kun hänen maksansa puhuu hänelle. Maksa käskee juomaan alkoholia, yleensä kossua. Krapulaisena aamuna maksa on tyytyväinen ja kertoo olevansa Maksastapuhujan kaveri. Kerran maksa lähetti keuhkoilta terveisiä ja vaati tupakkaa.


title: Jopet Show

text: MC Huarapiäskyt ajavat moottoripyörällä tapaamaan tuttua pikku poikaa, jota he toruvat tämän huonosta käytöksestä käskevät menemään kotiin. Lopuksi he syövät keskenään muikkuja ja torilta tuotua kalakukkoa.


title: Jopet Show

text: Sketsissä kaksi miestä (Räinä ja Toivonen) seisoo hississä. Jompikumpi hakee huomiota oudoilla äänillä tai muuten oudolla käytöksellä ja lopettaa, kunnes toinen paheksuvasti kääntyy kohti. Taustalla soi yleensä uhkaava musiikki. 1. tuotantokaudella he päästelivät ääniä tai tekivät outoja asioita, mutta 2. tuotantokaudella he tekivät toisilleen käytännön piloja.


title: Jopet Show

text: Kaksi miestä (Ruonansuu ja Räinä) ovat saunassa. Toinen miehistä usein selittää oman elämänsä ongelmia ja kysyy apua toiselta mieheltä, johon tämä vastaa usein "En minä tiiä.". Yleensä tämän jälkeen toinen miehistä heittää löylyä ja molemmat alkavat karjumaan.


title: Jopet Show

text: Mies (Toivonen) valittaa omia tai yleisiä ongelmia kaverilleen (Räinä), joka toteaa itkevällä äänensävyllä sen olevan ”miun syy”.


title: Jopet Show

text: Viidennen kauden joulujaksossa (Räinä) on kuulustelulla poliisilaitoksella muiden hahmojen kanssa, joka sanoo ”ei miun syy” ja hänet pidätetään.


title: Jopet Show

text: Mummo (Ruonansuu) on hississä ja päivittelee kovaan ääneen asioita, kuten sähkölaskuja tai sitä, onko tämä jättänyt kissansa mikroaaltouuniin. Mummo hokee usein lausetta "”Voi halvatun pakana!”".


title: Jopet Show

text: Neljännen kauden joulujaksossa mummo hokee keinutuolilla jouluun liittyviä kiireitä ja soittaa harmonikalla laulaen naapurille joulun toivotuksen.


title: Jopet Show

text: Jope ja Jukka parodioivat Ohukaista ja paksukaista.


title: Jopet Show

text: Jope, Räinä ja Toivonen esittävät rankan työpäivän jälkeen kotiin palaavaa miestä, joka kysyy vaimoltaan (Milla) ”onko rapakaljaa” johon vastataan myönteisesti minkä jälkeen sanotaan ”mennään”.


title: Jopet Show

text: Jopen esittämä sotaveteraani, joka kertoo mitä ei ollut talvisodan aikana ja sanoo sen jälkeen ”Nyt on!”.


title: Jopet Show

text: Jope parodioi kuudennella kaudella Hercule Poirotia jonka apulainen Häslinki (Hastings) tekee yleensä jotakin väärää jonka Hoirot paljastaa.


title: Jopet Show

text:
Perhe on parahin on parodia Perhe on pahin -komediasarjasta.
Sketsin juoni perustuu appiukon (Ruonansuu) ja vegaanivävyn (Räinä) välisiin riitoihin. Vävy on ympäristönsuojelija, jota appiukko piikittelee tästä. Esimerkiksi, kun vävy halusi, että jokainen perheessä luopuisi jostain muovisesta, käski appiukko hakea kaljaa muovipulloissa.


title: Jopet Show

text: Pikku-Pirkko on 7 päivää -lehteä lukeva pikku tyttö, joka lukee ääneen mitä Ruonansuu on milloinkin lehden mukaan on tehnyt. 1. tuotantokaudella hän luki muiden julkkisten toilailuja ja 2. tuotantokaudella Ruonansuun toilailuja.


title: Jopet Show

text: Mansikkapaikka-ohjelmassa Jope Ruonansuu kertoi, miten sketsi tehtiin. Alun perin pieni tyttö luki tekstin ja Ruonansuun piti opetella puhumaan, kuten tyttö nauhalla.


title: Jopet Show

text: Pizza-Peku on italialainen pizzeriayrittäjä, joka ei tee kunnolla työtään ja esim. syö asiakkaiden pizzat. Yhdessä jaksossa Pizza-Peku tunnusti asiakkaalle toimivansa laittomasti.


title: Jopet Show

text: Viidennellä tuotantokaudella Pizza-Peku pitää kojua, jonne asiakas (Toivonen) tulee. Sketsissä asiakas ei jostain syystä huolikaan Pizza-Pekun ruokaa.


title: Jopet Show

text: Jope esittää ruotsalaista pokerimestaria, joka opettaa Räinää ja Jukkaa pelaamaan pokeria. Hän aina huijaamalla voittaa heidät ja vie heidän rahansa.


title: Jopet Show

text: Psykiatri Pera Teutti kuuntelee yleensä hetken perusihmisten ongelmia ja hokee sanaa Joo. Lopulta hän kehottaa sitten potilasta oksentamaan ämpäriin. Yleensä terapeutin luona käy Keijo, Pattijoen kunnanhallituksen puheenjohtaja.


title: Jopet Show

text: Puhuva pää ilmestyy ruutuun aika-ajoin sketsien välissä ja puhuu mukamas ihmisten lähettämiä tekstejä ääneen. Kerran puhuva pää laulaa Maamme-laulua. Sketsi on parodia interaktiivisten chattien puhuvasta päästä.


title: Jopet Show

text: Jope käy ostamassa pullon viiniä jonkun kanssa nautittavaksi mm porsaan ja naudan, kirjaimellisesti.


title: Jopet Show

text: Sketsissä studion juontajat oikovat ohjelmiaan radiolle toisen kuuluttajan pyynnöstä. Hän aloittaa yleensä puheensa mäkättämällä, kuin vuohi.


title: Jopet Show

text: Homoseksuaaliset poliisit Rane ja Rane (Kaudella 2) vahtivat vankia nimeltä Molo. Poliisit puhuvat yleensä omista suunnitelmistaan (joita he kutsuvat valtion asioiksi), johon Molo välillä kommentoi jotain heidän puheittensa päälle, joka saa heidät suuttumaan. Yleensä Rane ja Rane menevät tämän jälkeen paukuttamaan Molon sellin ovea pampuillaan.


title: Jopet Show

text:
Kolmannella tuotantokaudella Molo on päässyt vapaaksi ja pitää donitsikioskia, jonne Ranet saapuvat. Tällöinkin Molo yleensä kommentoi Ranen ja Ranen keskusteluja, mikä saa heidät suuttumaan. Neljännellä kaudella Molo on karannut vankilasta ja Ranet yrittävät ottaa hänet kiinni.
Viidennellä tuotantokaudella poliisit lähtevät raketilla Marsiin ja saavat Molon kiinni Marsissa. Kuudennella tuotantokaudella Ranet ovat saaneet potkut, mutta saivat esimieheltään Miss Stressiltä läksiäislahjaksi hetronaattorin, joka muuttaa heidät heteroiksi. Käytettyään sitä heidän äänensä muuttuu ja he päättävät ryöstää pankin.


title: Jopet Show

text: Sketsissä Remu (Ruonansuu) soittaa rumpuja ja paikalle tulevat Cisse Häkkinen (Räinä) ja Albert Järvinen (Toivonen), useimmiten kysymään neuvoa johonkin ongelmaan. Remu vastaa mutisten jotakin epäselvää ja kehottaa sen jälkeen näitä esimerkiksi vaihtamaan vaipat. Joskus Remu ei edes huomaa Cissen ja Albertin tulleen paikalle, vaan jatkaa vain soittoaan kunnes he lähtevät pois.


title: Jopet Show

text: Repe on jopen esittämä liukuportaissa asuva pultsari, joka kertoo elämästään.


title: Jopet Show

text: Jope esittää miestä, joka tulee toisen miehen tilalle kärsimään tämän lähtiessä töihin. Kolmannen kauden päätösjaksossa hänet laitetaan erottamaan koko firman työntekijät.


title: Jopet Show

text: Jope esittää Simo Sipulista, joka kertoo ruokareseptejä epäselvästi.


title: Jopet Show

text: Parodia luontodokumenttien selostajasta David Attenboroughista, joka etsii suomalaista kirjailijaa.


title: Jopet Show

text: Risto on liikemies, jolla on niin sanottu sivupersoonaongelma. Kun hän yrittää sanoa jotakin, hänen ”sisäinen äänensä” sanoo toisin. Esimerkiksi: ”Elämä lapsille (snapsille). On Jopen suosituin hahmo. Toisella tuotantokaudella Ristolla on vielä työpaikka, mutta toisen kauden viimeisessä jaksossa hän saa potkut pomoltaan (Räinä). Kolmannella kaudella Risto nähdään erilaisissa tilanteissa. Neljännellä kaudella Risto toimii ensin asuntokauppiaana ja sitten kerää rahaa erilaisiin tilaisuuksiin.


title: Jopet Show

text: Sivupersoonamies ei esiinny viidennellä tuotantokaudella muulloin kuin joulujaksossa. Kuudennella tuotantokaudella Risto toimii huutokauppameklarina.


title: Jopet Show

text: Söde-Chat on parodia television chat-ohjelmista, jossa on ajoittain ärsyttävä homoseksuaali juontaja, joka hokee ”aivan sama”-lausetta. Toisena hahmona on Costa, Pizza-Pekun apuri, joka nauraa viesteille ja kolmantena on viestit kommentoiva Remu.


title: Jopet Show

text: Anselmi on tavaratalon kuuluttaja, joka kertoo tavaratalon mikrofoniin kaikkea asian vierestä. Hän saattaa ryhtyä puhumaan turkisvaatteiden eettisyydestä, kun hänen pitäisi esitellä niiden tarjouksia. Matti tulee paikalle ja miehille tulee riitaa, kun Anselmi ei tee mitä käsketään.


title: Jopet Show

text: Teinit ovat työmaalla. Kun joku aivastaa tai sanoo jotain tai jos kännykkä soi, toinen matkii sitä ivallisesti.


title: Jopet Show

text: Tenho Lepakko on tutkija, joka on useasti Tietovuoto- tai Ympäristö Vartti -ohjelmissa. Juontajat kyselevät häneltä pitkään, kunnes saavat totuuden esiin, koska tämä jatkuvasti kiertelee kysymystä. Tenho on usein tehnyt jotain Suomen lain vastaista ja yrittää aina kääntää syytteet pois hänestä.


title: Jopet Show

text: Tollo Peloton on ennustaja, joka ennustaa yleensä kristallipallosta. Pallo toimii jonkin aikaa heilauttamalla seteliä sen vierellä. Kutakin seteliä voi tosin käyttää vain kerran.


title: Jopet Show

text: Uutisankkuri lukee uutisia ja toteaa väliajoin niihin ”Tä?”.


title: Jopet Show

text: Kypäränsuojukseen ja palttooseen pukeutunut huvittavan näköinen mies, jolla on kakkulat nenällään ja paksu kommandopipo päässä polkee Jopo-polkupyörällään ja kertoo tarinoita vissyn ylivertaisuudesta väkijuomiin nähden. Hänen toistamansa lause on ”Haikia huominen nyt loppu juominen”. Ois pysynyt vissyssä.


title: Jopet Show

text: Kaikkonen on hupsu lääkäri, joka hoitaa lääkärin toimia Helsingin oikein isossa sairaalassa. Erikoisella tavalla käyttäytyvä lääkäri joka neuvoo potilaita laittamaan ”pepantteenia tai mopilaattia” nenään tai soittaa Mäkelänrinteen uintikeskuseen ja kysyy Gardajärveltä hotellia. 2. tuotantokaudella Kaikkonen neuvoo puhelimitse potilasta tekemään jotain outoa. 3. tuotantokaudella Kaikkonen vetää asian välillä autoihin tai taulu Tv:eisiin.


title: Jopet Show

text: Neljännellä tuotantokaudella Kaikkosella on potilas nimeltä ”Jore Reunanen”, joka on aina pyytämässä kahta viikkoa sairauslomaa kun ” on ressiä restkontrassa”. Kaikkonen saattaa pyytää potilasta juomaan pirtua, että selkäkipu menee ohi tai pitämään aurinkolaseja, jottei migreeni olisi kova. 4. tuotantokauden viimeisessä jaksossa Kaikkosen korvaa Naikkonen.


title: Jopet Show

text: Viidennellä tuotantokaudella Kaikkonen on lomalla Teneriffalla ja hän pitää matkapäiväkirjaa. Teneriffalla hän tapaa usein sairauslomalla olevan Jore Reunasen, joka pyytää lisää sairauslomaa.


title: Jopet Show

text: Jope esittää miestä, joka jatkuvasti ampuu alas kaverinsa (Räinä) ideat sanomalla ”älä” ja ehdottaa muita.


title: Jopet Show

text: Sketsien lisäksi ohjelmassa kuullaan Ruonansuun musiikillista tuotantoa, yksi kappale per jakso, kuudennella kaudella kaksi kappaletta. Levytysvuosi suluissa.


title: Zonta International

text:
Zonta International ( ZI ) on kansainvälinen palvelujärjestö, jonka tavoitteena on edistää naisten laillista, poliittista, taloudellista, koulutuksellista, terveydellistä ja ammatillista asemaa kansainvälisellä ja paikallisella tasolla sekä ihmisoikeuksien ja perusvapauksien oikeudenmukaista toteutumista kaikkialla maailmassa.
Zonta Internationalin missio ja visio on uudistettu tammikuussa 2015. Sen mukaisesti päämääränä on voimaannuttaa naiset toimimaan yhteiskunnassa täydellä kapasiteetillaan tasa-arvoisina miesten kanssa.


title: Zonta International

text:
Zonta International perustettiin vuonna 1919 Buffalossa, Yhdysvalloissa, ja toiminta on levinnyt sen jälkeen 68 maahan, jotka on jaettu 32 piiriin. Suomen ja Viron Zonta-kerhot muodostavat Zonta International piiri 20:n. Helsingissä toimi niin sanottu Torstaikerho jo vuonna 1934. Tästä ryhmästä tuli Suomen ensimmäinen Zonta-kerho vuonna 1947. Vuonna 2013 kerhoja oli Suomessa 61 ja Virossa neljä kerhoa. Jäseniä piiri 20:ssä oli vuonna 2013 noin 1 740.
Suomessa Zontat ovat organisoineet muun muassa valtakunnallisia Keltaisen Ruusun kampanjoita, joiden tuotto on aina käytetty kokonaisuudessaan naisten ja tyttöjen hyväksi. Tunnettu kampanja on Luetaan Yhdessä, jota Piiri 20 rahoitti sekä organisoi opetusta yhdessä silloisen Suomen Unifemin kanssa. Luetaan Yhdessä -kampanjan myötä maahanmuutajanaisia opetettiin lukemaan ja autettiin integroitumaan suomalaiseen yhteiskuntaan. Kampanja sai uraauurtavasta työstään muun muassa NNKY:n 11 000 euron palkinnon. Nykyisin Suomen Akateemiset Naiset jatkavat kampanjaa kulttuurirahastojen tuella.
Keväällä 2014 Zonta Piiri 20 järjesti hyväntekeväisyyskonsertin täydelle yleisölle Finlandia-talossa. Tuotto lahjoitettiin Zonta International Foundationin palvelurahastoon käytettäväksi äidistä vastasyntyneeseen siirtyvän HIV/AIDS-tartunnan ehkäisytyöhön Ruandassa.


title: Zonta International

text: Zonta Internationalin suomalaisia kunniajäseniä ovat Elisabeth Rehn ja Helvi Sipilä. Sipilä toimi Zonta Internationalin presidenttinä vuosina 1968–1970; hän oli ensimmäinen Yhdysvaltojen ulkopuolelta valittu presidentti. Zonta Internationalin presidenttinä on toiminut myös suomalainen Annikki Mäkinen vuosina 1984–1986. Neljä suomalaista on toiminut Zonta Internationalin kansainvälisen hallituksen jäseninä: Sinikka Heiskanen, Eija Salo, Leena Kankainen ja Kirsi Nickels.


title: FC Steaua Bukarest

text: FC Steaua Bukarest [] (rom. "FC Steaua București") on vuonna 1947 perustettu romanialainen jalkapallojoukkue. Steaua perustettiin 1947 Romanian kuninkaallisten asevoimien komentajan, kenraali Mihail Lascărin käskystä. Steaua-nimeä (suomeksi "tähti") on käytetty vuodesta 1961. Se pelaa kotiottelunsa Bukarestin Ghencea-stadionilla. Joukkueen värit ovat sininen ja punainen.


title: FC Steaua Bukarest

text: Steaua on Romanian jalkapalloilun kaikkien aikojen menestynein seura. Se on voittanut maan mestaruuden 23 kertaa. Steaua oli myös ensimmäinen itäeurooppalainen joukkue, mikä voitti jalkapallon Euroopan cupin. Tuo tapahtui vuonna 1986, jolloin se kaatoi FC Barcelonan loppuottelussa. Aiemmin puolivälierissä Steaua oli kukistanut suomalaisen FC Kuusysin. Vuonna 1989 Steaua pelasi jälleen Euroopan cupin loppuottelussa. AC Milan oli kuitenkin siinä vahvempi.


title: FC Steaua Bukarest

text: Nykyään Steaua ei ole Euroopan laajuisesti yhtä merkittävä tekijä kuin 1980-luvulla. Seura jakaantui vuonna 2017 kahtia vuosia kestäneen nimiriidan takia. Pääsarjassa pelaava yksityisen liikemiehen omistama joukkue menetti oikeuden Steauan nimen ja tunnuksen käyttöön esiintyen nykyään nimellä "FCSB", asevoimien yhteyteen edelleen kuuluvan emoseuran tukema jalkapallojoukkue "CSA Steaua Bukarest" puolestaan pelaa neljännellä sarjatasolla.


title: Yamaha DX7

text: Yamaha DX7 on digitaalinen FM-syntetisaattori, jota Yamaha valmisti vuosina 1983–1989. DX7 oli ensimmäinen kaupallisesti menestyksekäs digitaalisyntetisaattori, ja rinnakkaismalleineen se on edelleen yksi kaikkien aikojen myydyimmistä syntetisaattoreista Korg M1:n ja Roland D-50:n ohella. DX7 oli myös yksi ensimmäisistä MIDI-laitteista ja vaikutti ratkaisevasti MIDI-standardin läpimurtoon. Yamaha DX7 oli 1980-luvulla yhdessä Rolandin TR-sarjan rumpukoneitten kanssa historian mullistavimpia sähköisiä soittimia.


title: Yamaha DX7

text: DX7:n ääntä on kuultavissa lukuisien eri yhtyeitten ja artistien kappaleissa. Erityisesti DX7:n paljon käytetty heleä pianoääni (E. Piano 1) sekä bassoääni (Bass 1) ovat selvästi erotettavissa ja tunnistettavissa useista 1980-luvun, ja monista uudemmistakin kappaleista.


title: Yamaha DX7

text: DX7:n perintö on yhä kuultavissa erityisesti populaarimusiikissa. Monet artistit ovat säilyttäneet alkuperäisen DX7:n kokoonpanossaan, vaikka nykyään on tarjolla lukuisia uusiakin syntetisaattoreita joista löytyy täysin vastaavanlaisia soundeja erilaisine variaatioineen.


title: Yamaha DX7

text:
Yamaha DX7 on suhteellisen hankala ohjelmoitava johtuen vaikeasti hahmotettavasta käyttöliittymästä parametrien ohjauksessa. Sen täydellinen hallinta vaatii paljon perehtymistä.
Puhtaasti analogisiin syntetisaattoreihin verrattuna DX7:n etuja olivat digitaalisen laitteen tarjoamat muistipaikat luoduille sointiväreille ja vireen tarkkuus sekä äänen kirkkaus.


title: Naaba

text: Naaba on Nepalissa puhuttava tiibetiläis-burmalainen kieli. Vuonna 1985 sitä puhui äidinkielenään noin viisisataa henkilöä. Puhujat ovat pääasiassa buddhalaisia. Useimmat puhujat ovat kaksikielisiä lhomin kanssa.


title: Kasvimaito

text:
Kasvimaidoksi tai kasvijuomaksi kutsutaan useita maidon näköisiä kasvijuomia, joita käytetään juotavaksi tai maidon, kerman tai munamaidon tapaan ruoanvalmistuksessa. Kasvimaidot ovat lehmänmaidottomia eli myös laktoosittomia ja kolesterolittomia. Raaka-aineesta riippuen maitojen koostumus, maku, hinta sekä soveltuvuus eri käyttötarkoituksiin vaihtelee. Suomessa on saatavissa ainakin soijasta, kaurasta, riisistä, pähkinöistä, kookoksesta ja hampunsiemenistä valmistettua kasvimaitoa. Myös mantelista, hasselpähkinästä, herneistä ja kvinoasta tehdään maidon näköisiä juomia. Kasvimaitoihin lisätään joskus kalsiumia ja joitakin vitamiineja, jotta päästäisiin lähelle lehmänmaidon ravintokoostumusta.
Soijamaito valmistetaan vedestä ja soijapavuista. Soijamaitoa saa luomuna, A, D ja B12-vitaminoituna, kalsiumrikastettuna sekä fruktoosilla makeutettuna. Soijajuomia valmistetaan myös mansikan, vaniljan ja suklaan makuisena. Maustamatonta soijamaitoa voi käyttää mihin tahansa ruokalajeihin ja leivontaan, sekä esimerkiksi puuron, murojen tai kaakaon kanssa. Soijamaitoa voi valmistaa myös itse.. Soijamaidossa on yhtä paljon proteiinia ja vähemmän hiilihydraatteja kuin lehmänmaidossa. Se sisältää kevytversiota lukuun ottamatta enemmän rasvaa kuin lehmänmaito, mutta pääosin terveydelle suotuisia monityydyttymättömiä rasvahappoja.


title: Kasvimaito

text: Kauramaito on vedestä, kaurasta ja kasviöljystä valmistettu juoma. Se soveltuu hyvin ruoanlaittoon ja leivontaan. Kauramaito on kevyempää ja ravintoarvoiltaan heikompaa kuin soijamaito. Kauramaitoa saa luomuna, D- ja B12-vitaminoituna ja kalsiumrikastettuna. Kaurajuomaa on saatavilla myös suklaan makuisena.


title: Kasvimaito

text: Riisimaito valmistetaan vedestä, riisistä, öljystä ja suolasta. Se on koostumukseltaan ohutta, ja riisin tärkkelys tuo siihen hiukan makean maun. Riisimaitoa saa myös luomuna, kalsiumrikastettuna sekä vaniljalla maustettuna. Riisimaito sopii ruoanlaittoon, leivontaan, muroihin ja puuroihin ja ohuen koostumuksensa ansiosta se sopii myös kahvimaidoksi.


title: Kasvimaito

text: Kookosmaito on koostumukseltaan kermaista, ja sitä voi käyttää ruoanlaitossa sekä leivonnassa. Maito valmistetaan kookospähkinän valkoisesta raastetusta mallosta veteen liuottamalla. Tuloksena on maidon näköinen neste, joka voi olla hyvinkin paksua. Rasvaista kookosmaitoa kutsutaan joskus kookoskermaksi. Kookosmaitoa voidaan helposti tehdä itse liottamalla kookoshiutaleita pienessä vesimäärässä ja puristamalla ne sitten lujasti siivilässä. Voimakkaan ominaismakunsa vuoksi sen käyttöä kannattaa suosia silloin, kun haluaa saada ruokaan kookoksen makua. Kookosmaitoa myydään myös kuivattuna, jolloin siitä saa maitoa sekoittamalla jauheen veteen.


title: Timorin kieli

text: Timor (atoni, uab meto) on Timorin saaren länsiosassa, Indonesiassa puhuttava austronesialainen kieli. Kieltä puhuu äidinkielenään noin 586 000 ihmistä (1997).


title: Timorin kieli

text: Timorilla on useita murteita ja jopa yksittäisillä kylillä voi olla omat murteensa.


title: Vasili III

text: Vasili III Ivanovitš (; 25. maaliskuuta 1479 Moskova – 3. joulukuuta 1533 Moskova) oli Moskovan suuriruhtinas ja Venäjän hallitsija vuosina 1505–1533. Hän oli Iivana III:n (Iivana Suuren) ja Sofia Palaiologosin poika. Hänen isänsä Iivana III oli ensimmäinen koko Venäjän hallitsija (1462–1505). Vasili III valloitti Smolenskin, Rjazanin ja Pskovin.Vasilin avioeroa on verrattu Englannin kuninkaan Henrik VIII:n tapaukseen. Erona on että Henrik oli katolinen ja päätyi lopulta välirikkoon kirkon kanssa. Venäjän ortodoksikirkko oli kysymyksessä myös ankara, mutta Konstantinopoli oli liberaalimpi ja jo suostunut vastaaviin vaatimuksiin. Venäjällä vaikutusvaltaiset munkit Maksim Grek, Athos-vuorelta tullut, ja liettualaistaustainen Vassian Patrikejev vastustivat avioliiton mitätöimistä Solomonian kanssa. Loppujen lopuksi suuriruhtinas Vasili vaihtoi Venäjän kirkon johdon suosiollisempaan. Solomonia siirrettiin luostariin, ja Vasili valitsi uudeksi vaimokseen liettualaisen ylimyssuvun 15-vuotiaan tyttären Jelena Glinskajan.


title: Vasili III

text: Vasili III kuoli tapaturmaisesti 1533. Hän sai metsästysvamman, jonka jälkiseurauksiin, ilmeisesti tulehdukseen hänen arvellaan menehtyneen. Tällöin hänen lapsensa Iivana ja Juri olivat vielä aivan pikkulapsia. Vasili aavisti kuolemansa ja hän oli testamentissaan määrännyt mahdollisimman luotettavan holhoojaneuvoston, johon kuului pajarineuvoston jäseniä, mutta nyt myös muun muassa Jelenan setä Mihail Glinski. Hänen kanssaan Vasili ei ollut hyvissä väleissä, mutta arveli luultavasti hänen suojelevan lapsia, koskei hänellä ollut vaatimuksia valtaistuimeen.


title: Metallo

text: Metallo on Teräsmies -sarjakuvissa esiintyvä superroisto. Hän esiintyi ensimmäisen kerran Action Comicsin numerossa 252 (toukokuu 1959).


title: Metallo

text: Vuonna 2009 Metallo oli listattu sijalle 52 IGN-sivuston laatimassa kautta aikain sata suurinta sarjakuvarikollista.


title: Metallo

text:
Kun pikkurikollinen John Corben joutui vakavaan auto-onnettomuuteen, hänen kuolemansa näytti jo väjäämättömältä. Hänen pelastuksekseen koitui kuitenkin robotiikkaan erikoistunut ja avaruusolentofobiasta kärsivä tiedemies Emmet Vale, joka päätti käyttää Corbenia koekaniinina uudessa projektissaan. Emmet loi "metalloid" -nimisestä (fiktiivisestä) metalliseoksesta kehon, johon hän siirsi Corbenin aivot. Vale oli suunnitellut käyttävänsä "Metalloksi" nimeämäänsä projektia suojana avaruusolentojen mahdollista hyökkäystä vastaan, mutta Corben päättikin tappaa Valen ja käyttää uusia kykyjään rikollisten suunnitelmiensa toteuttamiseen.
Warner Brosin Teräsmies -piirrossarjassa Metallo syntyy Lex Luthorin takia, Luthor käskee antaa Corbenille myrkkyä johon on vain yksi parannuskeino: vaihtaa ihmisen ruumis metalliseen ruumiiseen. Corben kuitenkin sekoaa, koska hänen aistinsa katoavat leikkauksen myötä. Lopulta hän hukkuu mereen, mutta palaa vielä myöhempiin jaksoihin.


title: Metallo

text: Metallo on kyborgi, jota John Corbenin aivotoiminta hallitsee. Tämän vuoksi Metallo kykenee itsenäiseen ajatteluun. Metallolla on suunnattomat fyysiset voimat ja on titaniumia kestävämmän metalloid-kehonsa ansiosta vaikeasti vahingoitettavissa. Metallon päävirtalähteenä toimii kryptoniitti -sydän, mikä tekee hänestä vaarallisen vastustajan Teräsmiehelle.


title: Iivana Suuri

text: Iivana III eli Iivana Suuri (; 22. tammikuuta 1440 – 27. lokakuuta 1505) oli Moskovan suuriruhtinas vuosina 1462–1505 ja ensimmäinen koko Venäjän hallitsija vuodesta 1478. Iivana Suuri yhdisti Venäjän maat valloittamalla Novgorodin ja lyömällä Kultaisen ordan ja Liettuan. Hän kunnostutti Moskovan Kremlin ja nai Bysantin viimeisen keisarin Konstantinos XI:n veljentyttären, minkä takia Venäjää alettiin kutsua hänen seuraajansa Iivana Julman kaudella kolmanneksi Roomaksi. Iivana Suuri oli yksi Venäjän historian pitkäaikaisimmista hallitsijoista.


title: Iivana Suuri

text:
Ensimmäinen vaimo, vuodesta 1452 vuoteen 1467, Tverin Maria, Tverin ruhtinaan Borisin tytär; avioliitosta syntyi yksi lapsi:
Toinen vaimo, vuodesta 1472, Sofia (Zoe) Palaiologos, Bysantin viimeisen keisarin Konstantinos XI:n veljentytär, avioliitosta syntyi yksitoista lasta, mutta Vasili III:n lisäksi vain viidennelle pojalle Andreille syntyi jälkeläisiä:
Tyttäret:


title: Iivana Suuri

text: Pojat:Myös Iivana III:tta kutsuttiin nimellä "groznyi" mahdollisesti ankaran katseensa takia, samoin kuin myöhemmin varsinaista Iivana IV Julmaa, pojanpoikaansa.


title: 1900-luvun filosofia

text: 1900-luvulla filosofia toi mukanaan mullistuksia, jotka synnyttivät erilaisia keskenään ristiriitaisia filosofisia suuntauksia, mitä tulee filosofien suhteeseen tiedon perusteisiin ja erilaisiin absoluuttisiin totuuksiin. Klassiset itsestäänselvyydet heitettiin useimmiten menemään, ja filosofian kohteeksi tulivat uudet yhteiskunnalliset, taloudelliset, tieteelliset, eettiset ja loogiset ongelmat. Tämän seurauksena 1900-luvun filosofia voidaan kuvata joukkona erilaisia suuntauksia, jotka ovat pyrkineet eri tavoin poistamaan, säilyttämään tai uudistamaan aiemmin kuviteltuja rajoitteita.


title: 1900-luvun filosofia

text: Vuosisadan aikana muun muassa suhteellisuusteoria, kvantti- ja ydinfysiikka, kybernetiikka, genetiikka ja lingvistiikka, sekä vuosisadan laaja kirjallinen tuotanto ja sen kuluessa syntynyt laaja elokuva- ja muu joukkoviestintäteollisuus ovat muuttaneet filosofista ajattelua ja tarjonneet ajattelulle uusia pohdiskelun aiheita. Tieteenfilosofia, matematiikan filosofia ja epistemologia ovat kehittyneet suuntiin, jotka vaikuttavat osittain toistensa vastustajilta, mitä tulee muun muassa suhteessa tietoisuuteen. Tämä näkyy muun muassa vuosisadan alkupuolella syntyneiden analyyttisen filosofian ja fenomenologisen ajattelun eroissa.


title: 1900-luvun filosofia

text: Yhtä lailla monet vuosisadan suuret historialliset tapahtumat ovat toisaalta saattaneet useat filosofiset opit ihmisten pohjimmaisesta rationaalisuudesta kyseenalaisiksi, siinä missä toiset tapahtumat ovat toisaalta luoneet hetkittäisesti uutta toivoa. Suurimpia ajatteluun vaikuttaneita tapahtumia ovat olleet ensimmäinen ja toinen maailmansota, Venäjän vallankumous, eurooppalaisen fasismin nousu ja sitä seurannut eurooppalaisen parlamentaarisen demokratian kriisi 1930- ja 1940-luvuilla, holokausti, ydinaseiden käyttö toisen maailmansodan päätteksi Japanissa, siirtomaasodat, Yhdistyneiden kansakuntien synty, yleismaailmallisten ihmisoikeuksien määrittely ja nousu, Vietnamin sota, vuoden 1968 vallankumousliikehdinnän epäonnistuminen, Neuvostoliiton ja rautaesiripun romahtaminen, globalisaatio ja kasvanut yhteiskunnallinen epäoikeudenmukaisuus, uskonnollisen fundamentalismin nousu sekä ajoittain vastustamattomasti toistuvat kansanmurhat. Seurauksen erityisesti moraalifilosofian, poliittisen filosofian ja uskonnonfilosofian tarpeet ovat lisääntyneet huomattavasti.


title: Vasili II

text: Vasili II Sokea (; 10. maaliskuuta 1415 – 27. maaliskuuta 1462) oli Moskovan suuriruhtinas vuosina 1425–1462. Hänen kauttaan varjosti suuri sisällissota. Hänen pojastaan, Iivana III:sta tuli ensimmäinen koko Venäjän hallitsija.


title: Vasili II

text: Vasili oli isänsä Vasili I:n ja Sofian, Liettuan Vytautas Suuren tyttären Sofian, vanhin poika. Hän nousi valtaistuimelle kymmenvuotiaana. Hänen setänsä, Dimitri Donskoin nuorempi poika Juri, hallitsi Galitšin ruhtinaskuntaa pohjoisessa ja vaati Moskovaakin isänsä perintönä. Taistelua jatkoivat hänen poikansa Vasili Kosoi ja Dimitri Šemjaka.


title: Vasili II

text: Vytautasin kuollessa 1430 Juri meni Kultaisen Ordan kaanin puheille pyytämään Moskovan valtaistuinta. Kaani ei kuitenkaan tukenut häntä, joten Juri kokosi armeijan ja valtasi Moskovan. Vasili petettiin ja joutui vangituksi 1433. Päästyään Moskovan suuriruhtinaaksi Juri armahti sukulaisensa lähetti hänet hallitsemaan Kolomnaa. Siellä Vasili alkoi heti juonia setäänsä vastaan. Juri luopui Moskovasta epävarman asemansa vuoksi ja pakeni kotikaupunkiinsa ja Vasili palasi Moskovan hallitsijaksi.


title: Vasili II

text: Jurin vaateen perivät hänen kaksi poikaansa. He voittivat Vasilin, joka haki turvapaikkaa Ordasta. Kun Juri kuoli 1434, hänen pojistaan vanhempi saapui Moskovaan ja valittiin suuriruhtinaaksi. Dimitri Šemjakalla oli omat suunnitelmansa ja hän liittoutui Vasili Vasiljevitšin kanssa veljeään vastaan. Yhdessä he karkottivat Vasilin Kosoin Moskovasta 1435. Hänet vangittiin ja sokaistiin, mikä poisti hänet kilpailusta. Dimitri Šemjaka sai nuoremman veljensä Dimitri Krasnyin kanssa palkkioksi Uglitšin ja Rževin.


title: Vasili II

text: Vasili II:n aikana Kultainen Orda hajosi pienempiin kaanikuntiin. Vuonna 1439 Vasili joutui pakenemaan Kazanin kaani Olug Moxammatin piiritystä. Kuusi vuotta myöhemmin hän johti joukkonsa Kazania vastaan, mutta hävisi ja joutui vangiksi. Moskovalaiset joutuivat keräämään valtavat lunnaat, joita vastaan Vasili vapautettiin viisi kuukautta myöhemmin.


title: Vasili II

text: Tällä välin Moskova oli joutunut Dimitri Šemjakalle. Hän muisti veljensä kohtalon ja sokaisi Vasili II:n ja karkotti hänet Uglitšiin vuonna 1446. Tästä tuli hänen kutsumanimensä. Koska Vasililla oli vielä kannattajia Moskovassa, Dimitri kantoi hänelle elannoksi Vologdan. Tämä oli virhe, koska Vasili kokosi kannattajansa ja palasi Moskovaan.


title: Vasili II

text: Vasilin voitto serkkuaan vastaan tuli 1450-luvulla kun hän valtasi Galitšin ja myrkytti Dimitrin, jonka lapset kuitenkin pääsivät pakoon Liettuaan. Perimysriidat kuitenkin päättyivät.


title: Vasili II

text: Kun sota oli ohi Vasili eliminoi lähes kaikki pienet Moskovan alaiset apanaasit ja vahvisti yksinvaltaansa. Tasavaltalaisesti hallitut valtiot Novgorod, Pihkova ja Vjatka joutuivat tunnustamaan hänen yliherruutensa.


title: Vasili II

text: Vuonna 1453 Konstantinopoli joutui turkkilaisten valloittamaksi ja patriarkka Isidor suostui tunnustamaan paavin ylivallan Firenzen konsiilissa. Alistuminen paaville herätti kauhua ja Vasili hylkäsi päätöksen ja hänen määräyksellään piispa Jona nimitettiin 1448 Venäjän metropoliitaksi, mikä erotti Venäjän ortodoksisen kirkon Konstantinopolin patriarkaatista.


title: Vandaalin kieli

text: Vandaali on nykyään kuollut germaanikieli, jota puhuivat vandaalit. Sen tiedetään kuuluneen itägermaanisiin kieliin ja se oli mahdollisesti läheistä sukua gootille. Joitakin vandaalinkielisiä fraaseja ja erisnimiä tunnetaan yhä.


title: Vandaalin kieli

text: Vandaalinkielisiä tekstejä ei ole säilynyt, eikä ole edes varmaa, kirjoitettiinko vandaalin kieltä lainkaan.


title: Kuumia aaltoja

text: Kuumia aaltoja on MTV3-kanavalla syksyllä 2003 lähetetty suomalainen 15-osainen televisiosarja. Se jäi Spede Pasasen uran viimeiseksi tuotantopäätökseksi. Sarjan jaksot nähtiin uusintana kesällä 2005.


title: Kuumia aaltoja

text: Anna-Leena Härkösen käsikirjoittama draamakomedia kertoo helsinkiläisestä kampaajasta Jutta Kinnulasta, joka käy läpi myöhäiskeski-iän kriisiä. Hänen aikuinen poikansa muuttaa sarjan alussa kotoa pois. Sarja seuraa Jutan hektisiä työpäiviä kampaamossa ja haparoivia miessuhteita.


title: Kuumia aaltoja

text: Juttaa näyttelee Hannele Lauri. Muissa pääosissa ovat Sanna Saarijärvi, Markku Nenonen ja Mikko Rasila.


title: Jalostus (biologia)

text: Jalostus on elävien eliöiden, mikrobien, eläinten tai kasvien kehittämistä haluttuun suuntaan keinotekoisesti, eli toisin sanoen jalostus on ihmisen tietoisesti ohjaamaa ja nopeuttamaa evoluutiota. Jalostuksessa käytetään hyväksi halutunlaisten eliöiden aikaansaamiseksi valintaa, saman lajin toisistaan eroavien kantojen välisiä risteytyksiä, lajien välisiä risteytyksiä tai ihmisen aiheuttamia mutaatioita.


title: Jalostus (biologia)

text: Jalostuksella voidaan muuttaa eliöpopulaatiota hyvin erilaiseksi. Jalostuksen avulla muodostuu kantoja, rotuja (eläimistä), lajikkeita (kasveista) tai jopa uusia alloploidisia kasvilajeja. Risteyttämällä on saatu syntymään myös uusi perhoslaji. Kasvinjalostus voidaan jakaa jalostettavien kasvien mukaan peltokasvien, puutarhakasvien ja metsäpuiden jalostukseen.


title: Jalostus (biologia)

text: Jalostuksen avulla eliöpopulaatioita voidaan muuttaa muutamissa kymmenissä vuosissa. Luonnollisella evoluutiolla on ollut aikaa toimia satoja miljoonia kertoja enemmän.


title: Jalostus (biologia)

text: Jalostusta tehdään eri menetelmillä:


title: Jalostus (biologia)

text: 1) Valintajalostus: Perustuu tietystä eliökannasta valittaviin, valitsijan kannalta mahdollisimman hyödyllisiä ominaisuuksia omaaviin, yksilöihin jotka risteytetään keskenään.


title: Jalostus (biologia)

text: 2) Risteytysjalostus: Risteytetään jonkun lajin eri rotuja tai lajeja keskenään, jolloin saadaan eri ominaisuuksia omaavia jälkeläisiä. Joitain kasveja voidaan myös risteyttää lajien välisesti.


title: Jalostus (biologia)

text: 3) Haploidiajalostus: Kasvatetaan kasvin hedelmöittymättömästä munasolusta kasvi, jolloin kasvilla on vain puolet sen normaalista kromosomimäärästä. Kun kasvia sitten käsitellään esimerkiksi kolkisiinillä saadaan sen kromosomiluku kaksinkertaistettua ja täten normalisoitua. Tällä tavoin kasviyksilön koko genomi on homotsygootti ja haluttu puhdas linja saavutetaan nopeammin kuin perinteisellä kasvinjalostuksella (valinta- ja risteytysjalostus).


title: Jalostus (biologia)

text: 4) Polyploidiajalostus. Polyploidiajalostuksessa kasvin genomi moninkertaistetaan esim. kolkkisiinikäsittelyllä. Suomessa esim. puna-apilasta on olemassa tetraploideja lajikkeita, joilla on kaksinkertainen määrä kromosomeja.


title: Jalostus (biologia)

text: 5) Mutaatiojalostus: solukkoviljelmään tai kasvin siemeniin aiheutetaan mutaatio säteilyttämällä tai kemikaaleilla. Valitaan viljelmästä yksilöt, joille mutaatio on tuottanut haluttuja ominaisuuksia, ja käytetään niitä jatkojalostuksessa.


title: Jalostus (biologia)

text: 6) Hybridijalostus. Hybridijalostuksessa kaksi puhdasta linjaa risteytetään. Hybridilajikkeissa esiintyy heterosis-ilmiö. Ne ovat yleensä satoisampia tai muilta ominaisuuksiltaan parempia kuin vanhempansa ja tavalliset lajikkeet. Jalostusprosessi on monimutkainen ja vaatii lukuisien eri kombinaatioiden tutkimisen. Hybridijalostus alkoi ensin maissilla, jolla emi- ja hedekukinnot ovat erikseen. Nykyään jalostuksessa käytetään hedesteriilejä linjoja, jotka eivät tuota siitepölyä ja restorer-linjoja, jotka palauttavat fertiiliyden. Hybridilajikkeen ominaisuudet säilyvät vain yhden sukupolven ja kylvösiementä on tuotettava koko ajan uudestaan. Joillakin kasvilajeilla lajikkeet ovat pääsääntöisesti hybridilajikkeita esim. maisilla. Suomessa on viljelyssä mm hybridiruislajikkeita. Hybridihaapa on tuotettu kahden eri haapalajin risteymänä. Hybridijalostusta käytetään siipikarjan tuotannon elänaineksen jalostuksessa.


title: Jalostus (biologia)

text: 7) Geenimanipulaatiot ja geeninsiirrot. Geenimanipulaatiossa muutetaan keinotekoisesti geenin rakennetta. Geeninsiirrossa kasviin tai eläimeen tuodaan keinotekoisesti toisen lajin geeni. Siirtogeeninen kasvilajike on johdettu lajike, jossa suurin osa genomista jää ennalleen. Siirtogeenisiä lajikkeita koskee vain osittainen kasvinjalostajan oikeus, koska ne ovat suurelta osalta emolajikkeensa kaltaisia, niihin on tuotu vain jokin yksittäinen uusi ominaisuus. Geeninsiirrot eivät korvaa perinteisiä jalostusmenetelmiä.


title: Jalostus (biologia)

text: Sukusiitos tai sisäsiitos tarkoittaa toisilleen sukua olevien yksilöiden parittamista. Sukusiitosaste voidaan ilmoittaa kertoimella, joka vaihtelee välillä 0—1: 0 tarkoittaa sitä, että eläinten perimät ovat täysin erilaiset; 1 sitä, että ne ovat täysin samat (eläimet ovat identtiset kaksoset tai toistensa klooneja). Sukusiitos on nopea tapa jalostaa haluttuja ominaisuuksia, mutta siinä on suuri riski resessiivisten geenien aiheuttamien virheitten ja sairauksien ilmenemiseen.


title: Jalostus (biologia)

text: Linjasiitos tarkoittaa lieväasteista sukusiitosta, jossa paritettavat eläimet polveutuvat yhdestä tai useammasta yhteisestä kantayksilöstä, mutta ovat muuten toisilleen mahdollisimman kaukaista sukua. Linjasiitoksen etuna on sisäsiitosta laajempi geenipohja, mikä vähentää resessiivisten geenien aiheuttamien virheitten ja sairauksien riskiä.


title: Jalostus (biologia)

text: Ulkosiitos tarkoittaa kahden mahdollisimman kaukaista sukua, usein eri rotua olevan eläimen parittamista. Tuloksena on useimmiten keskenään erilaisia, vanhemmistaan poikkeavia jälkeläisiä, joista voidaan keskenään tai vastaavista yhdistelmistä syntyneisiin eläimiin parittamalla saada alkuperäisiä kantoja muistuttavia jälkeläisiä. Ulkosiitos on välttämätön keino laajentaa pienen, sisäsiittoisen tai homotsygootin kannan geenikantaa.


title: Jalostus (biologia)

text: Perustajavaikutus viittaa tilanteeseen, jossa populaatio tai sen lisääntyvien yksilöiden määrä rajoittuu niin, että tulevissa sukupolvissa kannan geneettinen variaatio on selkeästi aiempaan nähden alentunut. Perustajavaikutuksen voi aiheuttaa pullonkaulailmiö, jossa koko kannan koko pienenee rajusti, tai niinkutsuttu "matadorijalostus", jossa yhden tai muutaman huippuyksilön (ja niiden jälkeläisten) erityisen runsas käyttö jalostuksessa johtaa tilanteeseen, jossa suuri osa kannasta on sukua kyseisen linjan kautta.


title: Jalostus

text: Jalostus voi tarkoittaa:


title: Kim Borg

text: Kim Borg (7. elokuuta 1919 Helsinki – 28. huhtikuuta 2000 Humlebæk, Tanska) oli suomalainen oopperalaulaja (basso) ja lauluprofessori. Borgia pidetään yhtenä aikansa arvostetuimmista suomalaistaiteilijoista.


title: Kim Borg

text: Borg valmistui diplomi-insinööriksi vuonna 1946, mutta sen jälkeen hän keskittyi laulu- ja musiikkiopintoihin Sibelius-Akatemiassa. Luonteeltaan leikkisä ja räiskyvä Borg kutsui itseään taustaansa viitaten "ikuiseksi teekkariksi".


title: Kim Borg

text: Läpimurtonsa Borg teki Kööpenhaminan kuninkaallisessa teatterissa vuonna 1952. Vuonna 1959 hän esiintyi ensimmäisenä suomalaisena mieslaulajana arvostetussa New Yorkin Metropolitanissa. Hänet palkittiin vuonna 1962 Pro Finlandia -mitalilla. Borg lopetti aktiivisen laulajanuransa jo 1960–1970-luvun taitteessa ja toimi sen jälkeen Kööpenhaminan kuninkaallisen musiikkikorkeakoulun professorina 1972–1989. Hän opetti laulu-uralle aikovia omassa televisio-ohjelmassaan Suomessa.


title: Kim Borg

text: Kim Borgin huippusuorituksiin kuuluivat muun muassa nimirooli Musorgskin oopperassa "Boris Godunov", Ruhtinas Greminin rooli Pjotr Tšaikovskin "Jevgeni Oneginissa", ylipappi Sarastro W. A. Mozartin "Taikahuilussa" sekä Mefisto Charles Gounod’n "Faustissa". Borg teki 1950- ja 1960-luvulla useita levytyksiä saksalaiselle Deutsche Grammophon -levymerkille. Hänen levytystuotantonsa ulottuu ooppera-aarioista ja yksinlauluista hengellisiin lauluihin ja joululauluihin.


title: Kim Borg

text: Borg käytti värikästä ja syvää bassoaan erittäin intensiivisesti, väkevästi eläytyen. Lisäksi hänessä oli todellista lavakarismaa, mikä olikin yksi hänen suosionsa salaisuuksista.


title: Kim Borg

text: Kim Borgin veljiä olivat sisustusarkkitehti Olli Borg ja musiikkituottaja Jaakko Borg. Heidän isänsä oli arkkitehti Kaarlo Borg.


title: Kim Borg

text: Kim Borg kuoli Humlebækissa lähellä Kööpenhaminaa.


title: Alfakanava

text: Alfakanava tai läpinäkyvyyskanava on tiettyjen kuvatiedostomuotojen sisältämä kanava, jolla voidaan digitaalisessa kuvankäsittelyssä luoda läpinäkyvyyttä kuviin ja näin mahdollistaa pehmeitä reunoja tai esimerkiksi vaikutelma lasista tai muusta läpinäkyvästä materiaalista, joka muuttaa alla olevaa kuvaa hieman omansa väriseksi.


title: Pampero

text: Pampero on Andeilla esiintyvä kylmä laskutuuli, jossa voimakkaan ulossäteilyn jäähdyttämä kylmä, raskas ilma virtaa vuoristosta alas laaksoihin.


title: Sörsselssön

text: Sörsselssön on yksi Uuno Turhapuro -elokuvien päähahmoista. ”Insinjööri” Sörsselssöniä esitti Simo Salminen. Kahdessa viimeisessä Turhapuro-elokuvassa nimi esiintyi muodossa "Sörsselsson".


title: Sörsselssön

text: Ensimmäisessä "Uuno Turhapuro" -elokuvassa nimi oli vielä Lettunen ja elokuvissa "Häpy Endkö? Eli kuinka Uuno Turhapuro sai niin kauniin ja rikkaan vaimon" ja "Rautakauppias Uuno Turhapuro – presidentin vävy" nimenä oli Lörsson.


title: Sörsselssön

text: Koulutukseltaan Sörsselssön on insinööri, mutta työskentelee silti Härskin kanssa autokorjaamolla. Hahmo ei esiintynyt lainkaan elokuvissa "Professori Uuno D.G. Turhapuro" ja "Lottovoittaja UKK Turhapuro". Jälkimmäisessä Simo Salminen esitti Uunon Jaska-nimistä mökkinaapuria. Sörsselssön vakiintui hahmon nimeksi elokuvassa "Uuno Turhapuron aviokriisi".


title: Sörsselssön

text: Sörsselssön on toiminut myös muun muassa ikkunanpesijänä, yksityisetsivänä ja talonmiehenä. Hän on sotilasarvoltaan reservin kersantti, kuten myös Hartikainen.


title: Sörsselssön

text: Sörsselssön on joissain elokuvissa hieman yksinkertainen, ja helposti suostuteltavissa mukaan Uunoon liittyviin hankkeisiin. Toisaalta Sörsselssön on myös varsin viinaan menevä, ja humalassa hän saattaakin itse olla ongelmien aiheuttaja.


title: Sörsselssön

text: Sörsselssönin vaimot vaihtelivat hyvin moneen kertaan. Vaimoja ovat esittäneet Seela Sella, Helena Notkonen, Hellevi Seiro, Riitta Väisänen, Satu Silvo sekä Rita Polster.


title: Härski Hartikainen

text: Härski Hartikainen on yksi Uuno Turhapuro -elokuvien päähahmoista. Härski Hartikaista esitti Spede Pasanen.


title: Härski Hartikainen

text: Hartikainen työskentelee autokorjaamolla mekaanikkona yhdessä Sörsselssönin kanssa. Korjaamo sijaitsee Helsingissä Köyhän miehen Stockalla, vaikka tätä ei mainitakaan.


title: Härski Hartikainen

text: Välillä auton rassaamiset ovat saaneet jäädä, kun miehet ovat siirtyneet muun muassa ikkunanpesijöiksi, hätäaputöihin, yksityisetsiviksi tai kun he joutuvat armeijaan kertausharjoituksiin. Hänellä on myös ollut yritys "Hartikaisen moottori ja Sörsselssönin autokorjaamo," ilmeisesti juuri Sörsselssönin kanssa. Härski on Sörsselssönin tapaan sotilasarvoltaan reservin kersantti.


title: Härski Hartikainen

text: Hartikainen on myös nimittänyt itsensä yhdessä Sörsselssönin kanssa asiantuntijaksi, joka antaa virallisen lausunnon asiasta kuin asiasta, maksua vastaan. Härski on pitänyt myös omaa radioasemaa nimeltä "Radio-Härski, jossa Uuno Turhapuro" toimii radioreportterina. Sörsselssön työskentelee luonnollisesti Härskin ja Uunon kanssa samalla radioasemalla. Samalla Härski saa ystävineen luvan paikallistelevisioon sopimusehtona vuoristoneuvos Tuuran kanssa. Härski on myös keksijä; hänen keksintöjään on muun muassa säädettävä paino ja kaksikeulainen auto. Härski Hartikainen käyttää töissä joko keltaista tai harmaata työhaalaria ja mustaa päähinettä, joista hänet helposti tunnistaa. Yhtä tunnuksenomaista hahmolle on myös jatkuva tupakan poltto. Härski on myös perustanut oman rauhanyhdistyksen nimeltä "Rauhanturvaajat" tarkoituksenaan edistää maailmanrauhaa. Jäseniä yhdistykseen hän sai uhkailemalla ja nyrkillä hakkaamalla.


title: Härski Hartikainen

text: Härski on älykäs ja osaa ratkoa vaikeitakin ongelmia. Yleensä hän on empaattinen ja ystävällinen, vaikkakin vastustajiaan kohtaan Härski osaa olla myös juonikas ja voimakasluonteisena persoonana periksiantamaton. Elokuvassa "Uuno Turhapuro menettää muistinsa", Härski on hyvinkin itsepäinen ja aggressiivinen oman aatteensa vuoksi. Härski pyrkii itsepäisesti, koviakaan keinoja kaihtamatta edistämään maailmanrauhaa perustamalla rauhanyhdistyksen nimeltä "rauhanturvaajat".


title: Härski Hartikainen

text: Vuoden 2004 viimeisessä Uuno-elokuvassa "Uuno Turhapuro – This Is My Life" viitataan Hartikaisen kuolleen. This Is My Life -ohjelmasta voittamillaan rahoilla Uuno pystyttää kuitenkin näköispatsaan Hartikaisen muistoksi.Tv-sarjat:


title: Rubeus Hagrid

text: Rubeus Hagrid on J. K. Rowlingin luomassa Harry Potter -kirjasarjassa esiintyvä henkilöhahmo. Hän on Tylypahkan riistanvartija sekä tilusten ja avainten vahti. Hän on puolijättiläinen. Hänen äitinsä oli jättiläinen Fridwulfa. Hagridin isä kuoli hänen ollessaan noin 11-vuotias. Hagridin velipuoli on jättiläinen nimeltään Ruaah. Hagrid on noin kaksi kertaa tavallisen miehen pituinen eli ainakin kolme ja puoli metriä ja leveydeltään noin viisinkertainen. Harry Potter -elokuvissa hän on vain noin kaksi ja puoli metriä pitkä. Hagrid asuu Tylypahkan mailla sijaitsevassa mökissä kielletyn metsän laidalla.


title: Rubeus Hagrid

text: Hagrid on Harry Potterin, Ron Weasleyn ja Hermione Grangerin hyvä ystävä. Juuri Hagridilta Harry sai kuulla ensimmäisen kerran taikuudesta ja sen, että Harry on velho. Kun Harryn huoltajat, Dursleyt, kieltäytyivät lähettämästä Harrya Tylypahkaan, Hagrid lähetettiin noutamaan tämä. Tylypahkassa Harrylla on tapana vierailla Hagridin luona vapaapäivinään. Hagrid on hyväsydäminen ja aulis tarjoilemaan herkkuja. Hänen leivonnaisensa eivät kuitenkaan sovi useimpien muiden ruoansulatukselle.


title: Rubeus Hagrid

text:
Hagrid on yksi pitkäaikaisimmista Feeniksin killan jäsenistä. Näin hän on myös mukana taistelussa Voldemortia ja kuolonsyöjiä vastaan.
Teoksessa "Harry Potter ja Azkabanin vanki" Hagridista tulee taikaeläinten hoidon opettaja.


title: Rubeus Hagrid

text: Neljännessä kirjassa Hagrid ihastuu Madame Maximeen, eli Beauxbatonsin rehtoriin. Myöhemmin Hagrid lähtee Maximen kanssa jättiläisten luokse. Palatessaan hän tuo mukanaan nuoremman veljensä, Ruaahin, jonka hän piilottaa Kiellettyyn metsään. Seitsemännessä kirjassa Hagrid kuljettaa Harryn Siriuksen moottoripyörällä pois Dursleyiltä. Hagrid loukkaantuu lievästi Seitsemän Potterin taistelussa hänen osuttuaan maahan Ted Tonksin asunnon eteen. Myöhemmin ministeriön valtauksen jälkeen ja Amikusin ja Alekton tultua opettajiksi Hagrid järjesti salaisen Harryn tukemisjuhlat mökissään, minkä seurauksena hän joutui pakenemaan. Hagrid jäi kuolonsyöjien vangiksi Tylypahkan taistelussa ja Hagrid kantoi kuolleeksi luullun Harryn näytille muille. Hagrid selvisi hengissä taistelusta ja jatkoi riistanvartijan työtä ainakin vuoteen 2017 saakka, jolloin hän kutsui Harryn pojan Albusin teelle aivan kuten Harrynkin aikanaan.